
I. NOŢIUNI GENERALE

Bullying-ul este o acţiune deliberată, efectuată în mod repetitiv, care implică acţiuni negative răsfrânte asupra celorlalţi, realizate de un grup de persoane sau de o persoană (en. bully – agresor/ victimizator), care deţine un statut social superior victimei/ victimelor (Olweus, 1993).

Bullying-ul reprezintă o formă de abuz emoțional și fizic, care are trei caracteristici:


Intenționat – agresorul are intenția să rănească pe cineva;


Repetat – aceeași persoană este rănită mereu;


Dezechilibrul de forțe – agresorul își alege victima care este percepută ca fiind vulnerabilă, slabă și nu se poate apăra singură.

Bullying-ul mai este definit ca fiind un comportament ostil/ de excludere și de luare în derâdere a cuiva, de umilire. De exemplu, un copil este etichetat, tachinat, batjocorit în cercul său de cunoștințe sau de către colegi care îl strigă într-un anume fel (făcând referire la aspectul fizic sau probleme de ordin medical/ familial). Uneori aceste tachinări se transformă în îmbrânceli sau chiar, în unele cazuri, în atacuri fizice.


Instrumentele acestui fenomen sunt cuvintele, acţiunele sau excluderea socială.

Fenomenul de bullying poate fi iniţiat de o persoană sau de un grup de persoane, implicând un raport de putere inegal, deoarece victima, în cazul acestui fenomen nu dispune de resurse (fizice, psihologice, sociale) pentru a se apăra (Hazler, 1996).


Termenul bullying s-ar traduce prin „intimidare”, dar nu se rezumă doar la asta, pornește de la simpla şicanare, etichetare, batjocură, răspândire de zvonuri până la violență fizică. Comportamentul de bullying se face simțit mai ales atunci când există diferențe de ordin economic, rasial, cultural, de vârstă etc., iar în cazul copiilor, aceştia îl învață de la adulți, copii mai mari, mijloace media etc.

Forme ale bullying-ului


Cazurile de bullying implică cel puțin un agresor și o victimă, iar, în unele cazuri, există și martori. Agresorul vrea să fie cel mai cool rănindu-i, intimidându-i sau jignindu-i pe cei din jurul său. Este temperamental, inflexibil, încrezător și nu îi place să accepte regulile. 

De cele mai multe ori nu are empatie și chiar se bucură că produce durere celorlalți. Dorește să domine și să-i controleze pe ceilalți, exagerează în situații obișnuite. Agresorul abuzează de putere pentru a-i răni pe ceilalți, deliberat și în mod repetat. Victima (persoana agresată) este copleșită de teamă. În cazul bullying-ului şcolar, unii elevi sunt predispuși să fie abuzați din cauză că sunt „diferiți”. De cele mai multe ori, victimele agresorilor sunt elevii care au următoarele caracteristici:
· supraponderali sau subponderali,

· au abilități sociale scăzute,

· au puțini prieteni sau nu au prieteni,

· sunt săraci sau bogați,

· au religie sau rasă diferită,

· sunt scunzi sau prea înalți,

· au slabe abilități sportive,

· sunt inteligenți, talentați,

· au dizabilități fizice,

· sunt persoane noi din grup,

· au părinți divorțați sau

· sunt pur și simplu „diferiți” de ceilalți.

Spectatorul sau martorul este cel care vede fenomenul de bullying, dar decide să nu intervină, de cele mai multe ori din frica de a deveni chiar el/ ea o victimă. Unii spectatori instigă agresorul să abuzeze victima. Majoritatea spectatorilor acceptă în mod pasiv, privind și nefăcând nimic. De foarte multe ori, spectatorii pasivi formează audiența agresorului care dorește să obțină atenție și popularitate. Astfel, el este încurajat să continue comportamentul agresiv. Spectatorul însă poate avea un rol important în oprirea agresiunii.


Putem discuta despre bullying fizic, verbal, sexual sau psihic. Manipularea, bârfa, constrângerile, criticile, minciunile, zvonurile, satirizarea, comicul exagerat adresat unei persoane sau unui grup de persoane (în mediul profesional, în clasă, în cancelarie, pe holuri, în curtea școlii etc.), diferențelor pe care acestea le prezintă (înălțime, greutate, culoarea ochilor, culoarea părului, nivel cognitiv, potențial de învățare, rasă, etnie, religie, dizabilitate, tip de familie, nivel de cultură etc.) constituie comportament de tip bullying.


Care sunt cauzele bullying-ului?


Expunerea la violență a unei persoane poate duce mai departe, precum „efectul fluturelui” (o acțiune mică într-un anumit loc, la un anumit moment dat, poate produce schimbări majore, exponențial amplificate, în alte zone) la alte fenomene de bullying, atât din partea agresorului, cât și din partea celui agresat. De multe ori, agresorul adoptă violența ca ultimă posibilitate de defulare și exprimare, fiind la rândul său abuzat ori neglijat. Cauzele cele mai des întâlnite care determină astfel de comportamente ale agresorului pot fi lipsa de empatie, egocentrismul, orgoliul, superficialitatea relațiilor umane, și, mai ales, expunerea și preluarea unor modele de comportament similare - de cele mai multe ori, copilul reproduce cu semenii săi ceea ce vede acasă.

În perioada octombrie 2011 - octombrie 2013, Asociaţia Telefonul Copilului a înregistrat un număr de 2.907 de cazuri de bullying în România. Conform informaţiilor obținute prin intermediul Telefonului Copilului 116 111, fenomenul bullying este asociat următoarelor forme:
• bullying fizic - 45.72%,

• bullying verbal - 22.86%,

• bullying emoţional - 15.24%,

• bullying relaţional - 14.28%

• bullying online - 1.90%.

Printre efectele fenomenului de bullying, s-au înregistrat: depresii și tulburări de comportament (33.15%), excludere şi dificultate în relaţionare (29.78%), gânduri suicidale (15.17%), frică şi anxietate (12.92%), criză de identitate (4.49%) şi criză de singurătate (4.49%).


Victimele fenomenului de bullying au fost în principal adolescenţi (fete 12 - 17 ani - 28.58%, băieţi 12 - 17 ani - 57.14%), dar şi preadolescenţi (fete 8 - 11 ani - 6.67%, băieţi 8 - 11 ani - 7.61%).

La nivel global, în ultimii 2 ani, serviciile Telefonul Copilului de pretutindeni au înregistrat un număr de 251.640 de cazuri de bullying. Mai mult, 9 din 10 cazuri de bullying au avut loc în şcoală, conform analizei realizată de Child Helpline International, în urma apelurilor efectuate la Telefonul Copilului la nivel global, în ultimul deceniu.


Recomandări și soluții de combatere 


Potrivit Organizației Mondiale a Sănătății, trebuie inclus un plan național de prevenire a violenței în școală, care să cuprindă următoarele elemente:
· Revizuirea și reformarea legislației și politicilor naționale;

· Dezvoltarea capacităților;

· Servicii de sprijin destinate persoanelor care au experimentat o formă de bullying;

· Dezvoltarea și evaluarea practicilor preventive;

· Program de activități;

· Dezvoltarea unui mecanism de evaluare;

· Stabilirea organizațiilor pentru monitorizarea progreselor.


Cele mai multe beneficii în ceea ce privește eliminarea bullying-ului le-ar aduce schimbarea mentalității de la o vârstă cât mai fragedă. Acest lucru se realizează însă printr-un plan pe termen mai lung ce ia în calcul următoarele aspecte:

· Metode non-formale de educare anti-bullying, cum ar fi jocurile de rol, prin care copiii să înțeleagă postura în care se expune fiecare parte a acțiunii de bullying și să conștientizeze consecințele grave pe care neglijarea le poate avea.

· Abordarea subiectului, la nivel de profunzime, la orele de dirigenție din școli ori în cadrul orei de Consiliere și Orientare.

· Organizarea de seminarii și dezbateri libere, întâlniri cu psihologi sau persoane care au fost parte a fenomenului de bullying și care au reușit să depășească situația, ca exemplu de bună practică.

· Anunțarea imediată, de către elevi, a unui adult (profesor, director, învățător, consilier școlar, mediator școlar, supraveghetor / părinte) ori de câte ori este constatat un act de bullying asupra unui coleg.

Cu toții ne dorim școli în care relațiile de colaborare, colegialitate și prietenie primează. În fond, vorbim despre locul în care copiii obțin deprinderi esențiale și dezvoltă relațiile definitorii pentru viitorul lor.


Este necesar ca școala să rămână mediul sigur și prietenos unde copiii obțin cunoștințe și deprinderi esențiale și dezvoltă relații definitorii pentru viitorul lor.


1. Includerea unor luări de poziţie explicite anti-bullying şi antidiscriminare în regulamentele şcolare şi în codul de etică al profesorilor.


În ţările în care există o preocupare de durată pentru combaterea discriminării şi intimidării în şcoli s-a constatat că includerea explicită în regulamentul şcolii a criteriilor pe baza cărora discriminarea este sancţionată a dus la creşterea numărului de semnalări de discriminare pe respectivele criterii. Acest lucru indică nu faptul ca discriminarea ar creşte odată cu dezvoltarea regulamentelor, ci că încrederea ţintelor stigmatizării în capacitatea şcolii de a stopa acest fenomen creşte. Elevii au mai multă încredere că situaţia lor va fi privită cu seriozitate. Precizarea explicită a criteriilor protejate este în mod special necesară atunci când vorbim de caracteristici care sunt întâmpinate cu dezaprobare la nivelul societăţii, în general.


2. E necesar să existe proceduri anti-bullying clare şi explicite la nivelul fiecărei şcoli.


Procedurile anti-bullying trebuie să clarifice aspecte practice, cum se semnalează un incident şi ce se întâmplă după semnalare.

· La cine poate apela cineva care este ţinta sau martorul unui proces de bullying? 
· Ce trebuie să facă un elev pentru a semnala o situaţie de bullying?
·  In ce constă sprijinul pe care îl poate primi?
·  Îi va fi respectată confidenţialitatea (inclusiv faţă de colegii de clasă şi faţă de părinţi)?
·  În ce limite?
· Ce sancţiuni sunt posibile pentru agresor?
· În ce constă investigaţia?
· Va trebui victima să se confrunte direct cu agresorul?
· Pentru ce fel de situaţii poate cere sprijin?

Este esenţial ca aceste proceduri să fie scrise în limbaj accesibil, să fie aduse la cunoştinţa elevilor şi să poată oricând fi consultate de către cei interesaţi (de exemplu, să fie postate pe site-ul şcolii).


Poate fi de ajutor ca şcoala să inițieze periodic consultări anonime (de exemplu, prin scurte chestionare) şi să ofere permanent posibilitatea ca elevii să semnaleze situaţiile de bullying în mod anonim.


Este important ca informaţiile despre incidentele de bullying şi discriminare intervenite la nivelul unei şcoli să fie monitorizate şi evaluate periodic, astfel încât procedurile ulterioare în domeniu să fie întemeiate pe nevoile şi situaţiile identificate.

3. Asigurarea de sprijin (instruire, informaţii şi materiale didactice) pentru profesori şi personalul administrativ astfel încât aceştia sa recunoască şi să poată răspunde adecvat bullying-ului, discriminării, violenţei.


Această acţiune presupune facilitarea accesului personalului didactic (şi nu numai) la instruire relevantă pe tema abordării -ului şi a discriminării - inclusiv prin colaborarea cu alte şcoli sau ONG-uri cu expertiză în domeniu sau prin schimburi de experienţă în cadrul unor iniţiative internaţionale.


De asemenea este important ca participarea la astfel de instruiri să nu reprezinte evenimente punctuale, ci să facă parte dintr-un demers coordonat şi suţinut în timp la nivel instituţional.


Este necesar ca instruirea personalului didactic pentru abordarea situaţiilor de discriminare sau de bullying să includă şi activităţi care să permită profesorilor să conştientizeze şi să depăşească propriile prejudecăţi, în cazul în care acestea există.


Profesorii au nevoie inclusiv de abilităţi în abordarea discriminării şi a bullying-ului în relaţie cu părinţii.


E posibil ca părinţii să nu fie conştienţi de consecintele discriminării şi stigmatizării şi să considere că abordarea acestor subiecte depăşeşte rolul care îi revine şcolii. Poate să ajute în acest caz identificarea unor priorităţi comune pentru părinţi şi profesori cum ar fi siguranţa copiilor la şcoală şi faptul că situaţiile de hărţuire se reflectă de obicei în rezultatele şcolare obţinute de elevi.

4. Includerea în programa şcolară obligatorie a unor teme care să permită elevilor să recunoască şi să răspundă la bullying/ hărţuire/ intimidare.

Dezvoltarea gândirii critice a elevilor, abordarea critică a normelor (şi repoziţionarea fiecăruia în raport de normele sociale nespuse, în conformitate cu propriul sistem de valori), verificarea manualelor în legătură cu felul în care sunt sau nu incluse stereotipuri şi prejudecăţi, prezentarea exemplelor pozitive de personalităţi aparţinând categoriilor sociale marginalizate, integrarea contribuţiei şi istoriei grupurilor stigmatizate, creşterea vizibilităţii acestor grupuri şi creşterea capacităţii elevilor de a identifica şi a răspunde la discriminare şi hărţuire - sunt toate aspecte care pot fi incluse în programa diferitelor discipline şcolare. 


Este necesar ca instruirea elevilor pentru abordarea situaţiilor de discriminare sau de bullying să includă şi activităţi care să le permită să conştientizeze şi să depăşească propriile prejudecăţi, în cazul în care acestea există.

5. Creşterea capacităţii consilierilor şcolari de a aborda teme ca bullying-ul, hărţuirea, discriminarea, violenţa (prin formare specializată şi oferirea de pârghii la nivel instuţional).

O parte dintre măsurile indicate pentru profesori pot fi transpuse şi consilierilor şcolari. În plus, aceştia au nevoie de instruire specifică pentru abordarea problemelor de asumare a identităţii cu care se confruntă elevii care fac parte din grupuri stigmatizate, ca şi a problemelor relaţionale generate de respingerea exprimată la nivelul societăţii (şi al clasei) la adresa unei părţi a identităţii lor.

6. Crearea unui sistem de sprijin pentru elevii afectaţi de bullying (ca ţinte, agresori sau martori).

Este foarte important ca elevii care generează incidente de bullying să fie monitorizaţi. În acelaşi timp este la fel de important ca aceşti elevi să nu fie ostracizaţi având în vedere că mulţi dintre ei provin din medii în care sunt la rândul lor ţinte ale violenţei sau umilinţelor, şi pot avea nevoie de sprijin pentru a depăşi aceste situaţii. Pe de altă parte, elevii care se fac vinovaţi de intimidarea colegilor lor, pun în practică adesea credinţe şi prejudecăţi larg răspândite la nivelul societăţii.
 

Cyberbullying


Așa cum o indică și termenul, cyberbullying-ul este o formă de bullying care se manifestă prin mijlocirea tehnologiei digitale.


La rândul său, bullying-ul, raportat la alte comportamente agresive, are caracteristici proprii care îl definesc și diferențiază de alte tipuri de agresivitate. Astfel bullying-ul este 1. comportamentul agresiv; 2. repetat în timp; 3. făcut de un individ sau un grup de oameni împotriva unui individ sau grup; 4. cu intenția de a răni; 5. în condițiile unui dezechilibru de forțe între victimă(e) și agresor(i).


Aceleași caracteristici se regăsesc și în cyberbullying, ceea ce îi determină pe unii autori să considere că ceea ce le diferențiază pe cele două, anume mediul de manifestare (față în față sau prin tehnologie digitală), nu este de natură să schimbe în mod fundamental caracteristicile fenomenului.

Alți autori consideră, din contră, că, prin mediul specific de manifestare, cyberbullying-ul capătă câteva caracteristici proprii. Astfel, pentru Dorothy W. Grigg, membră a departamentul de psihologie din cadrul Universităţii Goldsmiths
, care este şi autoarea studiului Cyber-Aggression: Definition and Concept of Cyberbullying (2010), cerința de „dezechilibru de forțe” dintre victimă și agresor și cea a „repetiției” (actului) trebuie să fie reevaluate și reinterpretate pentru a se aplica cyberbullying-ului.


Astfel, vechile variabile care defineau dezechilibrul de forță din bullying-ul tradițional, anume vârsta, sexul și puterea fizică, par să nu mai aibă relevanță în mediul electronic unde anonimitatea și distanța fizică sunt caracteristici care definesc interacțiunea dintre persoane. Eventual, se poate accepta că în cazul cyberbullying-ului sunt necesare pentru agresor competențe sociale și digitale sporite, dar deținerea acestora nu îți garantează că ești ferit de a deveni victimă a cyberbullying, așa cum, în bullying-ul tradițional, o forță fizică sporită minimiza sau chiar elimina riscul de a deveni victimă.

Deși este cea mai comună denumire pentru bullying realizat prin mijlocire tehnologică, cyberbullying-ul nu este totuși singurul termen utilizat, alături de el fiind folosiți termenii de electronic bullying, online bullying, internet harassment, online social cruelty ș.a.

Pentru unii autori, trecerea de la o denumire la alta se justifică prin dezvoltările tehnologice și schimbarea mediului folosit pentru agresiune. Pentru alții însă, opțiunea pentru un termen este mai degrabă o problemă de alegere a celui care cuprinde cât mai multe dintre mediile prin care poate avea loc agresiunea sau, în altă variantă, alegerea unui termen în defavoarea altuia să se datoreze prezenței sau nu a condițiilor mai sus menționate. Spre exemplu, Grigg
 pledează pentru distincția clară între cyber-agresiune și cyberbullying, primul termen nefiind limitat de condiția repetitivității, fiind astfel mai larg și cuprinzându-l pe al doilea.

TIPURI DE CYBERBULLYING ȘI CONSECINȚELE ACESTUI FENOMEN

Hărțuirea pe internet este un fenomen complex, având mai multe forme de manifestare.


Conform site-ului inițiat de Kaspersky pentru siguranța copiilor pe internet, "Kids safety by Kaspersky", există zece tipuri de cyberbullying, și anume:


1) Gossip (bârfa) – presupune emiterea în mediul online a unor declarații publice speculative, ce pot denigra o anumită persoană sau instiga alte persoane în a adopta un comportament restrictiv;

2) Exclusion (excluderea) – excluderea din grupuri sau activități online a anumitor persoane; de exemplu, excluderea din grupul de messenger al clasei a unui coleg, din pricina faptului că nu este considerat suficent de bun pentru a face parte din același grup cu alții;

3) Harassment (hărțuire, sâcâială) – a lua în batjocură constant și deliberat o persoană, de pildă prin postarea de poze sau mesaje ce pot afecta integritatea psihică a individului;

4) Cyber stalking (urmărire online) – comportament de hărțuire intimidant, cu scopul de a aduce conflictul în viața reală; se manifestă atunci când necunoscuții solicită întâlniri față în față copiilor/adolescentților cunoscuți pe internet, amenințându-i de data aceasta fizic;

5) Trolling (întărâtare) – provocarea unor persoane să acționeze agresiv, prin insultarea implicită;

6) Comments (comentarii) – postarea de răspunsuri negative, denigrante la adresa unor fotografii, clipuri video sau mesaje lansate de o anumită persoană pe internet;

7) Dissing (insistență abuzivă) – postari sau trimiteri permanenete de mesaje către anumite persoane, în pofida refuzului lor de a comunica;

8) Fake profiles (profiluri false) – profiluri create de către agresorii pe internet ce împrumută identitatea altor persoane, spre a facilita comunicarea cu victimele lor; sub protecția anonimatului, agresorii își amenință victimele sau, alteori, își însușesc identitatea victimei în discuțiile cu alte persoane;

9) Trickery (dezvăluire) – folosirea de trucuri pentru a obține informațiile personale ale victimei, pe care agresorul urmează să le facă publice;


10) Fraping (sabotarea) – actul de a schimba toate detaliile de pe pagina personală a cuiva atunci când persoana respectivă uită să restricționeze accesul; include și comunicarea în numele victimei;


11) Happy slapping (înregistrarea video a atacurilor) – presupune ca agresorul să filmeze victima în timpul atacului și să distribuie clipul video altor persoane, pentru a-l vizualiza și comenta, în acest fel sporind gradul de umilință la care este supusă victima;


12) Sexting – distribuirea de materiale pornografice minorilor utlizând mijloace electronice de comunicație.

Consecințele manifestării cyberbullying-ului pot fi încadrate în 3 categorii:

Efecte la nivel social:


- diminuarea dorinței de a comunica și socializa, atât în mediul online, cât și în viața reală, motiv pentru care unele victime pot alege să se izoleze de societate 


- comportament necorespunzător în societate, victimele putând acționa agresiv sau prezenta complexe a căror manifestare inhibă socializarea


- absenteismul – copiii sau adolescenții agresați în mediul virtual refuză să

meargă la școală pentru a evita întâlnirea cu unuii colegi, care au vizualizat sau citit mesajele denigrante distribuite pe internet de agresor

Efecte la nivel emoțional:


- comportament agresiv sau depresie, cauzate de reacțiile celor din jur la postările agresorului cu privire la victimă


- frică și anxietate, determinată de impresia victimei că este urmărită

permanent de agresor sau că urmează un nou atac la adresa sa


- îmbufnare – adolescentul este mereu nemulțumit și supărat, refuzând să participe la activități de grup sau cu caracter social

Efecte la nivel fizic:


- rănirea fizică pricinuită de agresorul cu care victima s-a întâlnit ulterior față în față


- sinuciderea – în anumite cazuri extreme, victima, izolată și refuzând să ceară ajutor din exterior, recurge la a-și lua viața, fie din convingerea că este singura modalitate de a opri agresorul, fie pentru că nu mai poate să îndure tratamentul abuziv al agresorului sau reacțiile celor din jur.


Cu toate că se aseamănă cu hărțuirea propriu-zisă, hărțuirea în mediul online poate înregistra o gravitate mai mare, din cauza faptului că agresorul se află sub protecția anonimatului, săvârșind acțiuni pe care altfel nu le-ar fi comis. Astfel, victima devine mai ușor de exploatat, informațiile online persistând suficient de mult timp încât să își atingă scopul. Abuzul este invaziv, periclitând viața  personală a victimei în toate mediile în care aceasta se manifestă: acasă, la școală, online sau offline. Agresorul subestimează uneori efectele acțiunilor sale, considerând totul o simplă distracție. Totuși, pentru victimă, agresiunea se poate dovedi fatală.


Potrivit unui studiu recent al Grupului de lucru privind cyberbullying-ul si alte forme de violenţe îndreptate cu precădere asupra femeilor şi copiilor
, organizat la nivelul Consiliului Europei, informațiile primite de la părțile implicate sugerează că unele țări au legi care se adresează în mod specific formei particulare de cyberbullying. Deși această formă de bullying există de câțiva ani, specificul şi formele sale au început a fi identificate și înțelese abia recent. 

Multe forme de cyberbullying sunt deja acoperite în legislaţiile interne sau internaţională prin dispoziţiile din legile penale referitoare la utilizarea mijloacelor electronice pentru a provoca sau a facilita violența prin transmiterea unor mesaje care provoacă daune psihologice sau prin reclame care îndeamnă la crimă, viol, răpire sau trafic de ființe umane.


Punerea sub acuzare a celor care comit acte de cyberbullying poate părea o reacție exagerată la prima vedere. Procurorilor le este de multe ori greu de demonstrat intenția și chiar mijloacele prin care aceste actiuni s-au produs. Cu toate acestea, pentru victimele cyberbullying-ului, implicarea poliției în rezolvarea cazului, le-ar putea ajuta să își recapete controlul asupra vieții, puterea și stima de sine de care au fost private de către agresori. 
De aceea, investigarea delictelor care țin de cyberbullying și legislația aferentă acestora este importantă.


În practică, actele de cyberbullying pot implica diferite tipuri de hărțuire, încălcarea vieții private, abuzuri sexuale, exploatare sexuală şi infracțiuni împotriva grupurilor sociale minoritare determinate de existenţa unor prejudecăți. Cyberbullying-ul poate implica, de asemenea, amenințări directe sau violență fizică, precum și diferite forme de criminalitatea informatică.


Nu toate formele sau situațiile de cyberbullying sunt la fel de grave și nu toate necesită o soluție de drept penal, dar pot fi luate măsuri preventive, cu precădere în domeniul educaţional. 


Cadrul juridic al Uniunii Europene


În Europa de astăzi, există o rețea cuprinzătoare de suprapuneri normative europene și naționale care abordează problema crescândă a agresiunii și stresului la locul de muncă.


Aceste legi provin dintr-o combinație de norme ale Uniunii Europene și ale statelor membre, care interzic discriminarea, asigurându-se că angajatorii se ocupă de sănătatea și siguranța angajaților lor, precum și (în unele legislaţii) de interdicții specifice împotriva hărțuirii.


Astăzi, agresiunea și stresul la locul de muncă sunt probleme destul de comune și costisitoare pentru angajatori și angajați. 

Ca exemplu, un sondaj realizat pentru Agenția Europeană pentru Sănătate și Securitate în Muncă a constatat că:

· stresul este a doua problemă de sănătate cea mai mare raportată, afectând 22% dintre lucrători;

· unul din douăzeci de angajați a suferit de hărțuire la locul de muncă;

· stresul este un factor care reprezintă 50-60% din totalul zilelor lucrătoare pierdute; și

· în anul 2002 (când UE era format doar din 15 state) costul absenței legate de stres pentru întreprinderi a fost de aproximativ 20 de miliarde de euro.

La nivel european, cadrul juridic privind agresiunea și stresul derivă dintr-o problemă majoră - obligația de a proteja sănătatea, siguranța și demnitatea lucrătorilor, dintre care principalele componente includ:
· Articolul 31 Condiții de muncă echitabile și corecte din Carta drepturilor fundamentale a UE
, care prevede că: 

(1) Orice lucrător are dreptul la condiții de muncă care să respecte sănătatea, securitatea și demnitatea sa.

· Directiva 2000/43/CE a Consiliului din 29 iunie 2000 de punere în aplicare a principiului egalității de tratament între persoane, fără deosebire de rasă sau origine etnică.

· Directiva 2000/78/CE a Consiliului din 27 noiembrie 2000 de creare a unui cadru general în favoarea egalității de tratament în ceea ce privește încadrarea în muncă și ocuparea forței de muncă.

· Regulamentul (UE) 1381/2013 al Parlamentului European și al Consiliului din 17 decembrie 2013 de stabilire a unui program privind drepturile, egalitatea și cetățenia pentru perioada 2014-2020
 prevede că:


Rasismul, xenofobia, homofobia și alte forme de intoleranță sunt încălcări directe ale principiilor libertății, democrației și respectării drepturilor omului, libertăților fundamentale și statului de drept, principii pe care se întemeiază Uniunea și care sunt comune statelor membre.

Prin urmare, combaterea acestor fenomene este un obiectiv constant, care necesită o acțiune coordonată, inclusiv prin alocarea de fonduri. Aceste fenomene includ, printre altele, instigarea publică la violență sau la ură împotriva unui grup de persoane sau a unui membru al unui astfel de grup, precum și alte acte comise dintr-un motiv legat de rasă, xenofobie sau homofobie. În acest context, ar trebui acordată o atenție deosebită prevenirii și combaterii tuturor formelor de violență și de ură, de segregare și de stigmatizare, precum și combaterii agresiunii, hărțuirii și tratamentului intolerant în administrația publică, în cadrul poliției, al sistemului judiciar, în școli și la locul de muncă, printre altele.
· COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR din anul 2017 Condiții de muncă mai sigure și mai sănătoase pentru toți - Modernizarea legislației și a politicii Uniunii Europene în materie de securitate și sănătate în muncă
, care menţionează stresul la locul de muncă ca fiind un risc major pentru angajatori şi angajaţi:


Riscuri psihosociale


Riscurile psihosociale și stresul asociat condițiilor de muncă se numără printre problemele cele mai dificile și cu cea mai mare amploare în materie de securitate și sănătate în muncă. Peste jumătate dintre lucrătorii din UE declară că stresul este întâlnit frecvent la locul lor de muncă , iar 4 din 10 persoane consideră că nu este bine gestionat. Stresul de la locul de muncă are un impact important asupra productivității:


- el este cauza a aproximativ jumătate din zilele lucrătoare pierdute, deoarece absențele au o durată relativ lungă;


 - stresul cauzează performanțe reduse la locul de muncă și poate conduce la un număr de accidente de cinci ori mai mare;


 - aproximativ o cincime din rata de rotație a personalului este asociată stresului de la locul de muncă.

Bullying-ul școlar este o problemă care afectează în mod direct sănătatea mentală și fizică. Dreptul fiecăruia de a se bucura de cel mai înalt nivel de sănătate fizică și psihică pe care îl poate atinge este garantat de printr-o serie de instrumente juridice internaționale, inclusiv articolul 25 alineatul (1) din Declarația universală a Drepturilor Omului, articolul 12 din Pactul internațional privind drepturile economice, sociale și culturale, articolul 24 din Convenția CRC și articolul 12 al Convenției privind eliminarea tuturor formelor de discriminare împotriva femeilor, precum și dreptul la nediscriminare, astfel cum este reflectat în articolul 5 litera (e) punctul (iv) din Convenția internațională privind eliminarea tuturor formelor de discriminare rasială


Unul dintre cele două obiective principale ale UE 2020 pentru educație este reducerea abandonului școlar timpuriu la o medie de 10% în întreaga comunitate. 
Agresiunea este recunoscută ca afectând abandonul școlar timpuriu în anexa la Recomandarea Consiliului UE privind abandonul școlar timpuriu (2011): "La nivelul școlii sau al instituției de formare, strategiile împotriva părăsirii timpurii a școlii sunt integrate într-o politică generală de dezvoltare școlară. Scopul lor reprezintă crearea unui mediu pozitiv de învățare, consolidarea calității pedagogice și a inovării, sporind competențele cadrelor didactice pentru a trata diversitatea socială și culturală și dezvoltarea de măsuri de combatere a violenței. 

Bullying-ul și violența trebuie, de asemenea, interpretate prin intermediul obiectivului politic important al învățării pe tot parcursul vieții.

În plan de execuţie, la nivelul Uniunii Europene, s-a înfiinţat un organism denumit Reţeaua Europeană Antibullying, finanţat prin Programul Daphne III, însărcinat cu următoarele obiective: 
· să coordoneze acțiunile și inițiativele anti-agresiune la nivel european și să dezvolte parteneriate în întreaga Europă;

· să promoveze o strategie europeană comună împotriva hărțuirii în Europa, să monitorizeze și să influențeze politicile la nivel național și european;

să producă și să promoveze schimbul de bune practici, să furnizeze instrumentele și instruirea profesioniștilor care lucrează în domeniu; pentru a spori gradul de conștientizare în rândul publicului larg și pentru a împuternici copiii și tinerii, precum și părinții și cadrele didactice cu privire la modul de combatere a agresiunii.


Activități și resurse


• Ghid de bune practici care include o selecție de exemple din trecut privind bunele practici din statele membre și la nivel european;


• Dezvoltarea unei aplicații interactive pentru telefoane inteligente care să se bazeze pe și să promoveze cele mai bune practici în domeniu;


• Documentare "Bullying Diaries" pentru a crește gradul de conștientizare a problemei în rândul publicului și actorilor implicați;


• Recomandări care vizează dezvoltarea unei strategii europene comune împotriva hărțuirii;


• Implementarea unei campanii de sensibilizare la nivelul UE privind necesitatea de a instituționaliza o zi europeană de combatere a intimidării;


• Organizarea și facilitarea unor conferințe naționale și internaționale regulate privind hărțuirea și agresiunea cibernetică.

Nu există standarde care vizează în mod specific hărțuirea cibernetică la nivel internațional.


Cu toate acestea, articolul 19 din Convenția ONU privind drepturile copilului (UNCRC) referitoare la protecția împotriva tuturor formelor de violență este aplicabil pentru cyberbullying. 

La nivel regional, Consiliul Europei a adoptat o serie de măsuri obligatorii din punct de vedere juridic relevante pentru cyberbullying. UE are doar un rol "suplimentar" în acest domeniu, constând în sprijinirea, coordonarea sau completarea inițiativelor adoptate de statele membre la nivel național.


Cu toate acestea, UE a adoptat a o serie de dispoziții legale relevante pentru hărțuirea cibernetică, cum ar fi Directiva privind drepturile victimelor
 și Directiva privind combaterea abuzului sexual asupra copiilor.


II. FENOMENUL DE BULLYING şi/ sau CYBERBULLYING LA NIVELUL UNOR STATE  EUROPENE


AUSTRIA

În Austria "hărțuirea persistentă care implică utilizarea telecomunicațiilor sau sistemelor informatice" este incriminată  în Codul Penal, art. 107:

"(1) Orice persoană care, folosind un sistem de telecomunicații sau informatic într-un mod care poate provoca interferențe nerezonabile cu stilul de viață al altei persoane, în mod continuu pe o perioadă mai lungă de timp;


1. defaimă altă persoană într-un mod care poate fi perceput de un număr mai mare de persoane sau

2. fac materiale vizuale cu aspecte intime din viaţa altei persoane, pe care le pun la dispoziţia unui număr mai mare de persoane fără consimțământul persoanei în cauză;


este pedepsită cu închisoare de până la un an sau cu o amendă care nu depășește 720 de zile de închisoare.


(2) Persoana este pedepsită cu închisoare de până la trei ani dacă infracțiunea are drept consecință sinuciderea sau o încercare de sinucidere a victimei în temeiul alin. 1.“

În privinţa prevenirii, în Austria s-a redactat de către sectorul privat (200 de membri din toate sectoarele din jurul industriei de internet) o publicaţie
 destinată copiilor, care are ca scop conştientizarea riscurilor pe care le prezintă mediul virtual.

BELGIA

Conform legii penale belgiene, hărțuirea cibernetică nu este o infracțiune specifică.

Pentru a sancţiona hărţuirea online, trebuie aplicate prevederile  prevăzute în Codul penal belgian sau în legile penale specifice.


În ceea ce privește Codul penal belgian, cele mai multe cazuri de agresiune online pot fi descrise drept "hărțuire" sau "urmărire". 

Articolul 442bis din Codul penal definește hărțuirea ca fiind "actul prin care o persoană, în mod conştient, hărţuieşte o altă persoană, afectându-i grav drepturile".

În 2016, secțiunea 442bis menționată mai sus din Codul penal a fost modificată astfel încât hărțuirea, în general, inclusiv hărțuirea online, să poată fi pedepsită mai eficient.

În plus, prevederile mai multor legi penale specifice pot fi aplicate pentru a sancţiona cyberbullying-ul.


De exemplu, atunci când actele de hărțuire cibernetică au loc în context profesional, victima poate invoca Legea federală din 11 iunie 2002 privind protecția împotriva violenței, hărțuirii și hărțuirii sexuale la locul de muncă.


BULGARIA

La 18 mai 2012, guvernul bulgar a adoptat primul "Mecanism de combatere a hărțuirii școlare printre copii și studenții", care urmărește să sprijine unităţile de învăţământ în eforturile lor de a face față bullying-ului și să ofere un mecanism de bază pentru a contracara agresiunea. 

Adoptarea unui astfel de document s-a bazat pe necesitatea de a pune în aplicare o politică coerentă și obiectivă de combatere a violenței în școală, care sa cuprindă măsuri și activități de prevenire și intervenție, precum și mecanisme și responsabilități pentru a acționa în situații de violență. Toate liniile directoare și procedurile stabilite în cadrul mecanismului sunt comune și valabile pentru întreaga comunitate școlară.

Documentul a fost elaborat de Ministerul Educației și Științei cu participarea Ministerului Muncii și Politicii Sociale (MLSP), Agenției de Asistență Socială (ASA), Agenției de Stat pentru Copil (SACP), Comisiei centrale pentru combaterea delicvenței juvenile (CCCJD) și organizațiilor non-profit.

Pe lângă furnizarea de specificații și definiții detaliate ale violenței și bullying-ului în școli, Mecanismul stabilește elementele esențiale de abordare. În primul rând, prevede dezvoltarea și implementarea măsurilor preventive pentru a reduce factorii care contribuie la agresiune și la afirmarea modelelor agresive în mediul școlar. 

Principiul de bază al contracarării problemei este adoptarea unei abordări integrate la nivel de școală, care să depună eforturi coordonate și coerente în directia prevenirii agresiunii și crearea unui mediu școlar mai sigur.

CEHIA

Legile existente din Republica Cehă nu recunosc conceptul de bullying (mobbing sau bossing) la locul de muncă și, prin urmare, nu definesc aceste concepte. Interzicerea hărțuirii la locul de muncă provine în mod obligatoriu din prevederile generale ale Legii antidiscriminare, ale Codului civil, ale Codului muncii și ale legilor care decurg din legea administrativă. 

Măsurile care pot fi aplicate depind de gravitatea comportamentului de hărțuire cibernetică. În cazurile de comportament mai puțin grav, actul ar putea fi considerat drept delict administrativ conform Legii 250/2016 privind răspunderea pentru contravențiile administrative.


De obicei, în cazurile de agresiune cibernetică făptuitorul comite o infracțiune împotriva conviețuirii pașnice în societate, lezează onoarea cuiva, îl insultă serios sau îl amenință cu violența fizică. Conform prevederilor Legii nr. 250/2016, făptuitorul trebuie să aibă cel puţin vârsta de cincisprezece ani la momentul comiterii infracţiunii pntru a fi tras la răspundere. 


Victimele intimidării la locul de muncă beneficiază, de asemenea, de protecție în baza anumitor prevederi ale Codului Penal, care protejează victima de agresiuni.


În legătură cu cyberbullying-ul, prevederile legislative se limitează la cele cuprinse de Codul penal:


art.145 vătămarea corporală gravă;


art. 146 vătămarea corporală;


art. 168 traficul de fiinţe umane;


art. 171 privarea de libertate;


art. 175 extorcarea;

art.184 defăimarea


art. 185 violul;

art. 187 abuzul sexual;


art. 192 pornografia infantilă;


art. 193 abuzul asupra unui copil în scopul obţinerii de materiale pornografice;


art. 193b stabilirea unei legături neautorizate cu un copil;

art. 201 periclitarea condiţiilor de trai al minorului;

art. 209 frauda;


art. 353 ameninţarea gravă;


art. 354 convingerea insiduoasă.


CROAŢIA

În Republica Croaţia nu există o lege specifică care să reglementeze agresiunea online. 

Codul penal
 prevede anumite sancţiuni severe pentru infracțiuni care pot fi comise prin intermediul unui sistem informatic sau al unei rețele, cum ar fi insulta, defăimarea sau defăimarea intenţionată, care sunt reglementate de articolele 147, 148 și 149. 


ESTONIA


Cyberbullying nu este definit prin lege în Estonia. Cercetătorii definesc cyberbullying-ul ca "un act agresiv, intenționat, efectuat de a grup sau persoană fizică, utilizând forme electronice de contact, în mod repetat, și de-a lungul timpului împotriva unei victime care nu se poate apăra cu uşurinţă. O altă definiție a hărțuirii cibernetice este oferită de programul "Smartly on the Web" (Targalt Internetis), în care hărțuirea cibernetică apare ca "o formă de agresiune în cadrul școlii prin utilizarea mijloacelor electronice de comunicare.

În comparație cu agresiunile tradiționale, se consideră că hărţuirea cibernetică beneficiază de un grad ridicat de anonimitate şi de o audiență mai largă. În plus, autorii nu sunt întotdeauna conștienți de efectele imediate pe care le are comportamentul lor asupra victimei, prin urmare, ar putea experimenta mai puţină empatie și percepe actele lor ca fiind mai puțin dăunătoare decât cei care sunt agresori în forma tradiţională.


Un studiu calitativ în rândul studenților de școală profesională de 16 ani și părinții lor indică faptul că atât adolescenții cât și părinții lor au recunoscut asemănările și diferențele dintre formele de agresiunea tradițională şi hărţuirea cibernetică. În privinţa asemănările, respondenții au fost de acord că atât bullyingul, cât și cyberbullying-ul sunt forme de agresiune menite să dăuneze victimei. În ambele există un dezechilibru de putere între victimă și agresor, și ambele tipuri se caracterizează prin caracterul recurent al actului.


Adesea, agresiunea tradițională se poate extinde în spațiul cibernetic.

Termenul agresiune cibernetică nu este utilizat în Estonia. În ce privește cyberbullying în rândul adulților, se folosesc termeni mai specifici, cum ar fi urmărirea cibernetică, furtul de identitate etc.


Conform rezultatelor studiului EU Kids Online, în Estonia, din 1.005 copii intervievați, cu vârste cuprinse între 9 și 16 ani, mai mult de 40% au fost victimele unui episod de hărţuire cibernetică. 

Cyberbullying poate fi sancționat în asociere cu următoarele infracțiuni prevăzute de Codul penal
:

amenințare (articolul 120);


supravegherea neautorizată (articolul 137);


incitarea la ură (Articolul 151);


încălcarea confidențialității mesajelor (articolul 156);

divulgarea ilegală a datelor cu caracter personal (articolul 157), (articolul 157.1),

utilizarea ilegală a identităţii altei persoane (art.157.2)  Transmiterea de date cu caracter personal care stabilesc sau pot permite stabilirea identității unei alte persoane, acordarea accesului la date sau utilizarea acestora fără consimțământul persoanei respective, cu scopul de a genera în mod deliberat o concepție greșită asupra acelei persoane, iar, în acest mod, se generează prejudicii drepturilor sau intereselor unei alte persoane protejate prin lege sau se ascunde o infracțiune, se sancţionează cu amendă sau cu închisoare de până la trei ani.

interferența cu datele computerizate (articolele 206-207);

fraude legate de computer (articolul 213);


infracțiuni legate de computere și accesul ilegal la sistemele informatice (Articolul 216.1).  

utilizarea echipamentelor terminale prin modificarea sau înlăturarea elementelor de protecţie (art. 217.1) utilizarea echipamentelor terminale prin modificarea sau înlăturarea elementelor de protecţie într-o rețea de comunicații electronice de către o persoană în cunoştinţă de cauză, se sancţionează cu amendă sau cu închisoare de până la trei ani.

 (2) Același act, dacă este comis de o persoană juridică, se pedepsește cu amendă.
 (3) În conformitate cu prevederile § 83 din prezentul Cod, o instanță poate aplica confiscarea unui obiect care a făcut obiectul direct al comiterii unei infracțiuni prevăzute în prezenta secțiune.


Cyberbullying-ul nu este abordat direct de dreptul civil. Victimele pot solicita despăgubiri în temeiul Legii obligaţiilor
 (art. 1046-1047).

Strategia privind prevenirea și combaterea violenței împotriva și în rândul copiilor 2015-2020, reglementează cyberbullying-ul, iar textul Strategiei de securitate internă 2015-2020
, cuprinde referiri la acelaşi concept în legătură cu abuzurile informatice. 

În 2011, Guvernul, prin intermediul Ministerul Afacerilor Sociale a aprobat Strategia pentru copii şi familii 2012-2020
 care promovează o comunicare sigură pe internet.

În Estonia, funcția de supraveghere independentă privind drepturile copiilor (adică Avocatul Poporului pentru Copii) este atribuită ministrului Justiției, care monitorizează punerea în aplicare a Convenției privind drepturile copilului, supraveghează legalitatea activităților exercitate de organismele publice în raport cu copiii, inspectează în mod regulat instituţiile care se ocupă de copii și evidențiază problemele sistemice din domeniul protecţiei copilului. 

În legătură cu fenomenul de bullying, ministrul Justiţiei a dispus lansarea unui site web "Bullying-free School", care conține sfaturi practice pentru profesori, părinți și elevi cu privire la modul de prevenire și combatere a agresiunii și a hărțuirii cibernetice.


IRLANDA

Nu există o lege specifică care să reglementeze agresiunea online în Irlanda, însă există prevederi legale care pot fi aplicate în cazuri grave ale acesteia. 

Cel mai adesea, delictele asociate cu agresiunea online sunt sacţionate în baza articolului 10
, referitor la hărţuire al Legii privind infracțiunile care nu pun în pericol viaţa (Non-Fatal Offences Against the Person Act 1997). 

10 .- (1) Orice persoană care, fără o autoritate legală sau o scuză rezonabilă, prin orice mijloace, inclusiv prin folosirea telefonului, hărțuieşte o altă persoană se face vinovată de delict.


(2) În sensul prezentei secțiuni, se consideră că o persoană se face vinovată de hărţuire dacă:


(a) prin actele sale în mod intenționat sau din neglijență, afectează starea de normalitate și intimitatea altei persoane sau cauzează anxietate, stres; 

(3) În cazul în care o persoană se face vinovată de o infracțiune prevăzută la alin. (1), instanța poate, în plus sau ca alternativă la orice altă sancțiune, să dispună un ordin de protecţie, fiind specificate locul de reședință sau locul de muncă al celeilalte persoane.


(4) Persoana care nu respectă termenii unei ordonanțe conform alin. (3) se face vinovată de o infracțiune.


(5) În cazul în care, pe baza probelor, instanța nu este convinsă că persoana trebuie să fie condamnată pentru o infracțiune conform alin. (1), instanța poate, totuși, să pronunțe o hotărâre în temeiul alin. (3).

(6) Persoana vinovată de o infracțiune în temeiul acestei secțiuni este sancţionabilă:
(a) în cazul unei condamnări sumare (pentru o infracţiune mai puţin gravă), cu o amendă care nu depășește 1.750 EUR sau cu închisoare pe o durată care nu depășește 12 luni sau cu ambele, sau
(b) în cazul condamnării pe baza unui act de acuzare, cu plata unei amenzi sau cu închisoare pe un termen de cel mult 7 ani sau cu ambele.

De asemenea, în cazul în care actul de hărţuire este însoţit de ameninţări grave, se aplică prevederile articolului 5, ameninţarea cu moartea sau cu provocarea unor răni grave:

(1) O persoană care, fără o scuză legală, formulează o ameninţare gravă la adresa altei persoane, va fi vinovat de infracţiunea de ameninţarea cu moartea sau cu provocarea unor răni grave.
(2) O persoană vinovată de o infracțiune în temeiul acestei secțiuni este sancţionabilă:
(a) prin condamnare sumară (pentru o infracţiune mai puţin gravă), cu o amendă care nu depășește 1.750 EUR sau cu închisoare pe o durată care nu depășește 12 luni sau cu ambele, sau
(b) în cazul condamnării pe baza unui act de acuzare cu amendă închisoare pe o durată care nu depășește 10 ani sau cu ambele.


În prezent, există două proiecte legislative în dezbatere:


Proiectul de lege privind infracţiunile conexe hărțuirii şi comunicării dăunătoare 2017, care ar introduce noi infracțiuni, inclusiv reglementarea fenomenului de pornografie din răzbunare. Acest termen se referă la postarea online a unor imagini intime aparţinând unui fost partener, cu scopul de a-l răni sau umili.

Legea de înfiinţare a unui comitet pentru siguranţa digitală 2017, cu misiunea de eliminare din mediul online a conţinuturilor  dăunătoare.


FINLANDA


În legislaţia finlandeză, nu există prevederi speciale pentru infracţiunile din spectrul hărţuirii cibernetice şi a violenţei online, acestea intrând sub incidenţa sancţiunilor din Codul penal
:

Capitolul 24 Infracţiuni la adresa vieţii private, demnităţii şi reputaţiei


Articolul 1 (a) - Hărțuirea prin intermediul comunicațiilor


Articolul 8 - Diseminarea informațiilor care încalcă intimitatea personală

Articolul 8 (a) - Diseminarea agravantă a informațiilor care încalcă intimitatea personală

Articolul 9 - Defăimarea


Articolul 10 - Defăimarea agravantă


Capitolul 25 Infracţiuni împotriva libertăţii personale


Articolul 7 - Ameninţarea


Articolul 7 a - Urmărirea


Capitolul 38 Infracţiunile de date şi comunicaţii


Articolul 9a - Furtul de identitate


FRANŢA

Franța dispune de legi specifice care interzic hărțuirea la locul de muncă şi care au fost adoptate înainte de punerea în aplicare a directivelor UE. 

Astfel, hărțuirea (accepţiunea franceză a bullying-ului), numită "hărțuire morală", este interzisă în temeiul articolului L. 1152-1 al Codului muncii
.
Codul muncii definește hărțuirea morală drept acte repetate care conduc la o deteriorare a condițiilor de muncă și care pot dăuna demnității, sănătăţii psihice a victimei sau carierei sale profesionale. 

Hărțuirea morală din Codul muncii francez este definită prin referire la un număr de elemente separate care sunt relativ deschise. Acest lucru înseamnă că sensul specific al agresiunii va fi determinat prin jurisprudență. Acest lucru a condus la o definiție mai cuprinzătoare a agresiunii și a generat anumite întrebări cu privire la momentul în care se poate spune că a avut loc hărţuirea. 

Elementele definiţiei care pot fi interpretate sunt:

· "Acte repetate": trebuie să existe mai multe acte. Aceasta înseamnă că un singur act nu poate constitui agresiune. Cu toate acestea, agresiunea poate avea loc pe o perioadă scurtă de timp, adică câteva săptămâni sau actele de agresiune pot fi separate de o lungă perioadă de timp, chiar şi doi ani.
· "Intenţia de a deteriora" -  ​​agresarea poate fi intenționată sau neintenționată. Faptul că agresiunea poate fi neintenționată înseamnă practici de gestionare care conduc involuntar la deteriorarea condițiilor de muncă ce se poate constitui într-o acţiune de bullying (de exemplu, umilirea și presiunea excesivă impusă de conducere).

· "Condiții de muncă": Condițiile de muncă sunt interpretate ca o combinație a "atmosferei de lucru" și atitudinea generală a angajatorului față de angajat.

· "Pot dăuna demnității, sănătăţii psihice a victimei sau carierei sale profesionale": În cele mai multe cazuri, deteriorarea fizică sau psihică a sănătaţii angajatului va avea loc efectiv. Cu toate acestea, pot exista agresiuni în legătură cu care deteriorarea este doar "probabilă".

Hărțuirea discriminatorie este interzisă dacă se referă la orice caracteristică  protejată.


În data de 26 martie 2010, s-a încheiat un acord naţional privind hărțuirea și violența la locul de muncă, pentru a identifica și a preveni actele de agresiune și violență la locul de muncă.

Hărţuirea este definită şi în Codul penal, la capitolul Infracțiuni și delicte împotriva persoanelor.

Secțiunea a 3 a: Hărțuirea morală


Articolul 222-33-2


Modificat prin Legea nr. 2014-873 din 4 august 2014 - art. 40

Hărţuirea unei persoane prin cuvinte sau comportament repetitiv cu scopul sau efectul de degradare a condițiilor de viață care rezultă din afectarea sănătății fizice sau psihice se pedepsește cu închisoare de un an și o amendă în cuantum de 15.000 € în cazul în care aceste fapte au cauzat o incapacitate totală de muncă mai mică sau egală cu opt zile sau nu au cauzat nicio incapacitate de muncă.


Infracțiunea se constituie, de asemenea:


(a) atunci când aceste cuvinte sau comportamente sunt impuse aceleiași victime de mai multe persoane, în mod concertat sau la inițiativa uneia dintre ele, chiar dacă fiecare dintre ele nu a acționat în mod repetat;


b) atunci când aceste cuvinte sau comportamente sunt impuse aceleiași victime, succesiv, de mai mulți oameni care, chiar și în absența consultării, știu că aceste remarci sau comportamente caracterizează o repetare.


Faptele menționate la alineatele (1) - (4) se pedepsesc cu închisoare de doi ani și cu amenda de 30 000 EUR:


1 ° atunci când au provocat o incapacitate totală de muncă mai mare de opt zile;


2 ° atunci când au fost comise asupra unui minor cu vârsta mai mică de cincisprezece ani;


3 ° atunci când au fost comise împotriva unei persoane a cărei vulnerabilitate deosebită, datorată vârstei, bolii, infirmității, dizabilității fizice sau mentale sau sarcinii, este evidentă sau cunoscută făptuitorului;

4 ° atunci când au fost săvârșite prin intermediul unui serviciu de comunicare publică online sau prin intermediul unui suport digital sau electronic;


5 ° Atunci când un minor era prezent și participat.


Faptele menționate în alineatele (1) - (4) se pedepsesc cu închisoare de trei ani și cu amendă de 45 000 euro dacă sunt comise în două dintre circumstanțele menționate la 1 ° la 5 °.


Pe lângă autorii hărțuirii în cauză, responsabilitatea intermediarilor tehnici (furnizorii de conținut, furnizorii de acces) poate fi angajată numai dacă are cunoștință despre conținutul publicat și nu a reacționat destul de repede pentru a bloca difuzarea.


Guvernul a confirmat la data de  14 februarie 2019, intenția sa de a depune până la începutul verii un proiect de lege care să abordeze în mod specific hărțuirea cibernetică bazată în primul rând pe două unghiuri de acțiune, și anume:


- creșterea responsabilității intermediarilor și a furnizorilor de servicii de acces;

- restricții privind principiul anonimatului utilizatorilor de internet, într-un număr strict limitat de cazuri, în special atunci când anomalia constatată necesită soluții de urgență.


GERMANIA

Nu există legislație specifică care să interzică bullying-ul (denumit în mod obișnuit în Germania "mobbing").


Mai degrabă, agresiunea este tratată printr-o varietate de cadre juridice, printre care:

· Constituția germană - care asigură protecția personalității, onoarei, sănătății și egalității drepturilor persoanelor fizice. Se consideră că aceasta se referă la excluderea oricăror forme de agresiune.
· Codul civil german (GCC), care oferă temeiul juridic pentru răspunderea contractuală și pentru acuzaţia de delict care poate fi extins la formele de agresiune și stres la locul de muncă.

· Legile privind ocuparea forței de muncă care vizează prevenirea discriminării la locul de muncă și asigurarea sănătății și a securităţii pentru toți angajații, inclusiv: Legea privind egalitatea generală din 2006 (ETA) (Allgemeines Gleichbehandlungsgesetz) care împiedică discriminarea la locul de muncă, Legea din 1996 privind sănătatea și securitatea ocupațională (Arbeitsschutzgesetz).

În plus, multe companii tratează agresiunea ca o încălcare a acordurilor colective de muncă și / sau au implementat reglementări interne pentru a aborda stresul și hărțuirea legate de muncă.

În acest cadru general, există trei categorii de agresiuni:

· hărțuirea care nu se bazează pe caracteristicile protejate (numită agresiune sau hărțuire);

· hărțuirea care se bazează pe caracteristicile protejate; și

· hărţuirea ca infracțiune.

Hărţuirea la locul de muncă care nu se bazează pe caracteristicile protejate

Deși nu există o definiție legală, hărţuirea la locul de muncă a fost definită de jurisprudența Curții federale a muncii din Germania ca fiind "agresiunea ca ostilitate sistematică, hărțuire și discriminare cu scopul sistematic de a afecta celuilalt stima de sine".  


Agresiunea la locul de muncă pe baza caracteristicilor protejate - hărțuire discriminatorie

Hărţuirea ca infracţiune

Următoarele fapte sunt definite drept infracțiuni în Codul penal german
 (Strafgesetzbuch - StGB) și pot fi aplicabile cazurilor de hărțuire cibernetică:


- insulta (secțiunea 185 StGB)


- defăimarea (Secțiunea 186 StGB)


- defăimarea intenționată (Secțiunea 187 StGB)


- încălcarea confidențialității comunicaţiilor (Secțiunea 201 StGB)


- încălcarea vieţii intime prin fotografiere (Secțiunea 201a StGB)


- coerciția (secțiunea 240 StGB)


- amenințarea (secțiunea 241 StGB)


- diseminarea imaginilor care ilustrează violență (Secțiunea 131 StGB).

Copiii sub 14 ani nu răspund penal (secțiunea 19 StGB). Legea privind instanțele judecătorești pentru tineret (Jugendgerichtsgesetz - JGG) 2 se aplică infracțiunilor comise de adolescenții cu vârsta cuprinsă între 14 și 18 ani și de tinerii cu vârsta cuprinsă între 18 și 21 de ani.


Cyberbullyingul și violența online sunt caracterizate de utilizarea internetului și a dispozitivelor de conexiune. Cu toate acestea, comportamentul relevant din domeniul dreptului penal este adesea acoperit de o gamă mai cuprinzătoare de infracţiuni care nu necesită utilizarea unor astfel de dispozitive (de exemplu, insulta, amenințarea sau coerciția). În aceste cazuri, dispozitivele computerizate sunt considerate în principal ca instrument pentru comiterea infracțiunilor tradiționale. În această direcţie tinde să se îndrepte norma în domeniul infracţiunilor specifice erei digitale.


Cel puțin în unele cazuri, comportamentele de cyberbullying şi violență online pot fi tratate ca infracţiuni de criminalitatea informatică într-un sens mai restrâns, care implică o încălcare a dispozitivelor computerizate (de ex. hacking-ul unui calculator pentru a obține imagini care sunt ulterior utilizate pentru șantajare). Dar chiar și în aceste cazuri, infracțiunile de criminalitate informatică implicate par a fi, de obicei, de natură mai degrabă instrumentală, permițând comiterea de alte crime și adesea mai grave.

Mai multe ramuri de drept sunt relevante pentru prevenirea cyberbullying-ului violenţei online, existând dispoziții și reguli corespunzătoare în dreptul civil (de exemplu, despăgubirea, înlăturarea și interdicția), dreptul muncii (de exemplu, avertizarea) și dreptul administrativ, inclusiv legislația polițienească și reglementările furnizorilor de servicii. 

Odată cu adoptarea Legii privind îmbunătățirea aplicării normelor în rețelele sociale
, intrată în vigoare la 1 octombrie 2017, Germania a introdus obligații de conformitate pentru rețelele sociale. În special, rețelele sociale sunt obligate să elimine un conținut ilegal în conformitate cu anumite dispoziții din Codul penal
, într-un anumit interval de timp după ce au fost notificate despre conținut. Această obligație se referă la conţinuturi care intră sub incidenţa art. 130 (incitare la ură), art. 241 (amenințarea comiterii unei infracțiuni), art. 185 (insulta), art. 186 (defăimarea), art.187 (defăimarea intenționată) și art. 201a (încălcarea vieţii private prin realizarea unor fotografii). 

În legătură cu această prevedere, legea stipulează și posibilitatea amendării reţelelor sociale cu o amendă de până la 50 de milioane de euro pentru neajunsurile sistemice demonstrate în îndeplinirea obligațiilor de conformitate. Prin urmare, actul contribuie la crearea unui mediu mai sănătos în domeniul rețelelor sociale și, astfel, ajută la limitarea hărțuirii cibernetice și a violenţei online.


De asemenea, actul modifică secțiunea 14, paragraful. (3) - (5) din Legea germană privind telemedia (Telemediengesetz) și oferă furnizorilor gazdă (cum ar fi rețelele sociale) permisiunea, din perspectiva protecţiei datelor cu caracter personal, de a dezvălui date cu caracter personal (date relevante pentru stabilirea relației contractuale între utilizator și furnizorul de servicii precum și date de utilizare) persoanelor fizice în scopul aplicării cererilor de drept civil referitoare la conținutul menționat mai sus. Motivele legale pentru solicitările făcute de persoane fizice privind aceste dezvăluiri se regăsesc şi în alte reglementări relevante, în special în Codul civil german.

GRECIA

Cyberbullying-ul nu este definit în Grecia prin lege. Este considerat a fi hărţuire prin intermediul internetului şi, în special, al mediilor de socializare online.

Ambele fenomene prezintă caracteristicile agresivității, intenției de a provoca rău, repetării și dezechilibrul de putere între victimă și făptuitor. Diferențele dintre agresiunea tradițională și cyberbullying sunt:

​​a) nu există un spațiu sau o limitare de timp, astfel procesul de înlăturare este foarte dificil; 

b) anonimatul oferit prin mijloace electronice conduce la libertatea făptașilor în raport cu regulile sociale  şi constrângerile existente în mediul offline;


c) lipsa supravegherii în cyberspace;


d) hărțuirea cibernetică afectează și copiii, care nu sunt, de obicei, ținte ale agresiunii tradiționale;


e) publicul larg determină intensificarea presiunii asupra victimei și a senzației de umilire sau exploatare;

f) cyberbullying se poste constitui într-o formă de răzbunare pentru neîndeplinirea agresiunii tradiționale din cauza intervenţiei unor martori; 

g) martorii agresiunii tradiţionale pot fi implicați activ în cyberbullying.

Copiii cu vârste cuprinse între 12 și 16 ani sunt cei mai sensibili și cel mai frecvent implicați în hărțuirea cibernetică. Cercetătorii au notat că adolescenții aparţinând unui segment de vârstă mai înaintată folosesc tehnologia mai bine în scopul de a comunica cu colegii de vârsta lor, și sunt și mai competenţi și independenţi în utilizarea tehnologiilor digitale.


Copiii mai mari sunt mai susceptibili de a fi implicați în agresiuni cibernetice decât cei cu vârste între 10 și 13 ani.


În ordinea preferințelor, în cyberbullying sunt utilizate următoarele canale: social media, servicii de mesagerie instant, chat-uri și site-uri legate de jocuri online. 

Cyberbullying nu este o infracțiune specifică în Grecia.

Bullying-ul nu este o infracțiune specifică în Grecia. Cu toate acestea, poate fi sancţionată conform articolului 312 din Codului penal, intitulat "daune prin comportament aspru", modificat prin Legea 4322/ 2015
. Potrivit acestui articol "persoana care provoacă unei alte persoane vătămări corporale sau alte daune asupra sănătaţii fizice sau psihice va fi pasibilă de pedeapsă cu închisoarea."

Dacă infracțiunea a fost săvârșită în rândul copiilor, nu este sancționată, cu excepția situaţiei în care diferența de vârstă dintre victimă și făptuitor este mai mare de trei ani. În acest caz, se aplică măsuri educaţionale de corecţie.

Alte prevederi legale relevante sunt:

 ​​a) Decretul prezidențial 104/ 1979 privind școala și învățământul general liceal, în care se afirmă că "orice comportament care nu e conform cu regulamentul de conduită conduce la sancțiuni școlare "; 

b) Articolul 23 din Legea 3500/ 2006 prevede că "dacă un profesor este informat, în orice mod, în legătură cu un act de intimidare, acesta trebuie să anunţe directorul școlii, care ar trebui să raporteze imediat la cel mai apropiat procuror sau autoritate polițienească".

Cyberbullying se pedepsește în funcție de forma sa, prin aplicarea sancţiunilor prevăzute în Codul penal, la art.:


amenințare (articolul 333);

insulte și insulte practice (articolul 361);


defăimare (articolul 362);

calomnie (articolul 363);


daune cauzate de un comportament dur (articolul 312). 

De asemenea, se aplică sancţiunile prevăzute de legislația privind protecția datelor, în special în ceea ce privește protecția datelor cu caracter personal (articolul 22 din Legea nr 2472/ 1997). 

Cu toate acestea, numai copiii cu vârsta mai mare de 15 ani pot fi sancţionaţi penal și pot fi pedepsiţi cu închisoare în cazul în care actul este considerat o infracțiune. Copiii cu vârsta cuprinsă între 8 și 13 ani nu pot fi incriminaţi; dacă au între 14 şi 15 ani, sunt pedepsiți prin măsuri educaţionale de corecţie; dacă au între 15 și 17 ani, pot răspnde penal.

Cyberbullying-ul nu este considerat a fi circumstanță agravantă.


În Grecia, Planul de acțiune pentru drepturile copilului 2015-2020 se referă la siguranța copiilor în mediul online și promovează organizarea de teleconferințe în mai multe instituţii de învăţământ de către unitatea de combaterea a criminalităţii informatice. Cyberbullying-ul este considerat o infracțiune cibernetică și este tratat în mod specific de către serviciile de poliție prin intermediul Unității de combatere a criminalităţii informatice. Această unitate a creat un site unde sunt disponibile pentru copii și părinți, informații despre riscurile online.

ITALIA

În Italia, Ministerul Educației a lansat o campanie specifică de combatere a hărțuirii cibernetice, crearea unui observator permanent
 pentru fiecare regiune din Italia și publicarea materialelor educaționale (text și multimedia) pe un anumit site web. 

O parte din acest plan a reprezentat-o înfiinţarea unui număr de urgență şi a unui grup de lucru alcătuit din experți capabili să ofere primul ajutor în caz de cyberbullying. În această campanie, un rol important a fost acordat măsurilor specifice de reabilitare, încercând să-i țină pe făptuitor și familia lui conștienţi de consecințele unor asemenea acțiuni. 

În mai 2017, Italia a adoptat Legea nr.71/2017, intitulată "Regulamentul pentru salvgardarea minorilor și prevenirea și combaterea hărțuirii cibernetice". 

Articolul 1 din lege definește cyberbullying ca "orice formă de presiune psihologică, agresiune, hărțuire, șantaj, rănire, insultă, denigrare, defăimare, furt de identitate, modificare, achiziționare ilicită, manipulare, prelucrare ilegală a datelor cu caracter personal ale minorilor și / sau diseminarea prin mijloace electronice, inclusiv distribuirea online a conținutul care descrie una sau mai multe componente ale familiei minorului, ale căror intenție şi scop predominant sunt de a izola un minor sau un grup de minori prin punerea în aplicare a unui abuz grav, un atac rău intenționat sau răspândirea unui zvon ridiculizant.

Legea prevede o puternică susţinere a minorilor, astfel, potrivit articolului 2, victimele minore, care au cel puţin 14 ani sau părinții lor, pot contacta direct administratorul de date sau de site sau furnizorul de servicii social media pentru a prezenta o cerere de blocare, eliminare sau scoatere a tuturor datelor cu caracter personal ale victimei, după ce în prealabil datele originale au fost stocate.


Cererea trebuie să includă în mod expres adresele URL unde este accesibil conținutul. Destinatarul solicitării trebuie să răspundă într-un interval de 24 de ore că îşi asumă obligaţia de a le bloca, înlătura sau a elimina conținutul, iar după 48 de ore de la solicitare obligația trebuie îndeplinită.

În cazul în care cererea nu este îndeplinită sau este imposibil să se identifice proprietarul site-ului sau al social media, este posibilă depunerea unei cereri circumstanțiale sau a unui raport la Autoritatea de Protecție a Datelor care va proceda în următoarele 48 de ore, în conformitate cu articolele 143 (Soluţionarea unei cereri) și 144 (Rapoarte) din Codul italian de protecție a datelor.

Un rol important îl are acţiunea de prevenire, derulată în cadrul unităţilor de învăţământ. In conformitate cu Articolul 3 din lege, Ministerul italian al Educației și Universitaţii va fi liderul unui forum instituțional format din experți și părți interesate pentru a discuta problema privind combaterea cyberbullying-ului și monitorizarea punerii în aplicare efectivă a legii.


Scopul acestui forum este de a dezvolta un plan cuprinzător de combatere și prevenire a hărțuirii cibernetice prin diverse inițiative, cum ar fi, de exemplu, elaborarea unui cod de conduită pentru serviciile de internet şi furnizorii acestor servicii, precum şi evenimente informative pentru părinți și profesori.

O altă prevedere importantă care merită menționată, pe lângă infracțiunile generale legate de cyberbullying, se referă la infracțiunea specifică de urmărire inclusă în secțiunea 612-bis din Codul penal italian. Această infracțiune, intitulată "Acte de persecuţie", este sancţionată cu privarea de libertate între 6 luni și 4 ani şi se referă la cel care, prin acte repetate, amenință sau hărțuieşte o persoană, cauzându-i acesteia stări persistente și grave de anxietate sau frică, o îngrijorare bine întemeiată pentru propria siguranţă sau a unei rude apropiate sau, în final, forțând victima să-și schimbe obiceiurile de viață.

LETONIA

În Letonia, nu există o lege specifică care să reglementeze cyberbullyingul. Cu toate acestea, există o legislație care poate fi folosită pentru a aborda cazurile deosebit de grave ale acestui fenomen. Codul penal
 (secțiunea 132) prevede că pentru o persoană care ameninţă o altă persoană cu moartea sau producerea unor vătămări corporale grave, şi dacă există motive întemeiate că aceste ameninţări pot fi duse la îndeplinire, pedeapsa aplicabilă este privarea temporară de libertate sau o amendă. O persoană care amenință să comită crime și să provoace vătămări corporale grave poate fi trasă la răspundere, indiferent de mediul în care au fost făcute amenințările. Același lucru este valabil și pentru persecuție (Secțiunea 1321).
LITUANIA

Nu există nicio definiție referitoare la cyberbullying în legislația lituaniană. Cu toate acestea, dacă anumite fapte ale unei persoane se pot constitui într-o ameninţare la viaţa sau integritatea fizică sau psihică a unei alte persoane (așa cum este definită la articolul 145 din Codul penal) sau o încălcare ilegală a inviolabilității unei persoane (articolele 165 -168), persoana care săvârşeşte astfel de acte poate fi trasă la răspundere în baza legii penale.

Articolul 145. Amenințare la viaţa sau integritatea fizică sau psihică a unei alte persoane


(1) O persoană care amenință să omoare o persoană sau să-i provoace o vătămare gravă a sănătății, în cazul în care există o bază suficientă pentru a considera că amenințarea poate fi îndeplinită, se pedepsește cu serviciul în folosul comunității, cu amendă, cu restrângerea unor libertăţi sau arest pentru un termen de până la doi ani.


(2) Orice persoană care terorizează o persoană prin amenințare cu bombă, incendiere sau cu săvârșirea oricărui act periculos pentru viața, sănătatea sau proprietatea sa sau care intimidează în mod sistematic o altă persoana prin constrângere mentală se pedepsește cu închisoarea pentru un termen de până la 4 ani.


(3) O persoană este trasă la răspundere pentru faptele prevăzute la alineatele (1) și (2) ale prezentului articol doar sub rezerva unei plângeri depuse de victimă sau a unei declarații a reprezentantului său autorizat sau la cererea procurorului. 

(4) De asemenea, o persoană juridică este răspunzătoare pentru faptele prevăzute în prezentul articol.


Articolul 165. Încălcarea ilegală a inviolabilității reşedinţei unei persoane


(1) O persoană care, în mod ilegal, într-o manieră secretă sau deschisă, recurgând la înșelăciune sau violență sau, în caz contrar, împotriva voinței unui proprietar sau a persoanelor autorizate de el, intră locuinţă, în apartament sau în alte încăperi sau locuințe ale acestuia, inclusiv teritoriul păzit, se pedepsește cu munca în folosul comunității sau cu amendă, restrângerea unor libertăţi sau cu închisoare pe un termen de până la 2 ani.


(2) O persoană este trasă la răspundere pentru un act prevăzut în prezentul articol doar sub rezerva unei cereri depuse de victimă sau a unei declarații a reprezentantului său autorizat sau la cererea procurorului.


Articolul 166. Încălcarea inviolabilității corespondenței unei persoane


(1) O persoană care interceptează în mod ilegal un element poștal sau un pachet poștal trimis prin poștă sau prin intermediul unui furnizor de servicii de curierat sau prin interceptare ilegală, înregistrează sau monitorizează mesajele unei persoane transmise prin rețele de comunicații electronice sau înregistrări ilegale, va fi pedepsită cu muncă în folosul comunității, amendă, restrângerea unor libertății sau cu închisoare pe un termen de până la 2ani.


(2) O persoană juridică este de asemenea răspunzătoare pentru un act prevăzut în prezentul articol.


Articolul 167. Colectarea ilegală de informații despre viața privată a unei persoane


(1) Persoana care colectează ilegal informații despre viața privată a unei persoane este pedepsită cu muncă în folosul comunității, cu amendă, cu restrângerea unor libertăţi sau cu închisoare pe o perioadă de până la 3 ani.


(2) O persoană juridică este de asemenea răspunzătoare pentru un act prevăzut în prezentul articol.


Articolul 168. Dezvăluirea neautorizată sau utilizarea informațiilor despre viaţa privată a unei persoane


(1) O persoană care, fără consimțământul altei persoane, face publică pentru beneficiul propriu său în folosul altei persoane o informație despre viața privată a unei alte persoane, în cazul căreia i se permite accesul la aceste informații prin serviciul sau profesia sa sau pe parcursul îndeplinirii unei sarcini temporare sau colectarea acestor informaţii prin comiterea unui act prevăzut la articolele 165-167 din prezentul cod, se pedepsește cu serviciul în folosul comunității, cu amendă, cu restrângerea unor libertăţi sau cu închisoare pe o perioadă de până la 3 ani.


(2) O persoană juridică este de asemenea răspunzătoare pentru un act prevăzut în prezentul articol.


(3) O persoană este trasă la răspundere pentru un act prevăzut în prezentul articol doar sub rezerva unei plângeri depusă de victimă sau a unei declarații a reprezentantului său autorizat sau a solicitării procurorului.


MAREA BRITANIE

Legislația britanică are două concepte referitoare la intimidarea la locul de muncă.

Hărțuirea discriminatorie în temeiul Legii egalității din 2010


Legea privind egalitatea este un cadru juridic unic pentru majoritatea legislației britanice privind discriminarea. În conformitate cu această lege, există hărțuire în situaţia în care: A se angajează în comportamente nedorite legate de o caracteristică protejată (sau de natură sexuală) care are scopul sau efectul de a încălca demnitatea lui B sau de a crea o intimidare, ostilă, degradantă, umilitoare sau ofensivă pentru B. 

Revendicările făcute de angajați în temeiul acestui act trebuie să se facă în fața tribunalelor de muncă (instanțe speciale care determină diferendele legate de angajare).


Hărțuirea în temeiul Legii egalității acoperă și hărțuirea "asociativă" și "perceptivă".


Hărțuirea asociativă este în cazul în care cineva hărțuiește o persoană din cauza unei caracteristici protejate deoarece o terță parte asociată cu o persoană fizică posedă această caracteristică - de exemplu, remarcile homofobe făcute la adresa cuiva care are un prieten homosexual. 


Hărțuirea perceptivă reprezintă situaţia în care cineva este hărțuit deoarece este perceput că posedă o caracteristică protejată deşi, în realitate, acesta nu posedă o asemena caracteristică - cum ar fi remarcile islamofobe făcute unui individ care nu este de fapt musulman).

Al doilea concept de agresiune la locul de muncă derivă din Legea privind protecția împotriva hărțuirii din 1997.


Astfel, este ilegal ca cineva să adopte un comportament pe care el îl cunoaşte sau ar trebui să-l cunoască a fi hărțuire, care include provocarea unei stări de nelinişte sau stres. 

Revendicările în temeiul acestei legi nu pot fi adresate tribunalelor pentru dreptul muncii - mai degrabă, acestea fac obiectul instanțelor comune sau al Înaltei Curţi. 

Angajatorii sunt responsabili pentru prevenirea bullyingului și a hărțuirii - sunt responsabili pentru orice hărțuire suferită de angajații lor.


Politicile anti-bullying și anti-hărțuire pot ajuta la prevenirea unor astfel de probleme. 

Advisory, Conciliation and Arbitration Service - ACAS (Serviciul de consiliere, mediere şi arbitraj) a redactat o broșură pentru angajatori
, inclusiv sfaturi privind implementarea unor politici de prevenire, precum și modul de recunoaștere, abordare și prevenire a bullyingului și hărțuirii.


Nu există o definiție a hărțuirii cibernetice în legislația britanică. Cu toate acestea, există o serie de legi în vigoare care pot fi aplicate cazurilor de cyberbullying și violenţă online, și anume:

· Protection from Harassment Act 1997

· Criminal Justice and Public Order Act 1994

· Malicious Communications Act 1988

· Communications Act 2003

· Breach of the Peace (Scotland)

· Defamation Act 2013


Instrucțiunile emise de Parchetul General (Crown Prosecution Service) în decembrie 2012 explică modul în care cazurile de agresiune cibernetică vor fi evaluate în conformitate cu legislația în vigoare.


De asemenea, în Marea Britanie există o preocupare constantă din partea ministerelor responsabile în domeniul educaţiei şi protecţiei copilului referitoare la pericolul cyberbullying-ului, fiind redactate mai multe ghiduri
 cu îndrumări şi comportamente de urmat.

Prin lege, toate școlile de stat (nu private) trebuie să aibă o politică de comportament care să includă măsuri de prevenire a tuturor formelor de agresiune în rândul elevilor.


Această politică este decisă de școală şi toți profesorii, elevii și părinții trebuie să fie informaţi în această pivinţă.

Școlile trebuie, de asemenea, să respecte legea împotriva discriminării. Aceasta înseamnă că personalul trebuie să acționeze pentru a preveni discriminarea, hărțuirea și victimizarea în cadrul școlii. Acest lucru se aplică tuturor școlilor din Anglia și Țara Galilor și majorităţii școlilor din Scoția.


Irlanda de Nord are o lege diferită împotriva discriminării.


Secțiunile 88 şi 89 din Legea privind educația și inspecțiile din 2006
 atribuie comitetelor directoare şi directorilor şcolilor de stat sarcina de a adopta şi aplica un regulament de conduită. 


(1) Directorul unei unităţi de învăţământ trebuie să stabilească măsurile ce trebuie luate pentru:

(a) promovarea, în rândul elevilor, a auto-disciplinei și respectării corecte a autorității,


(b) încurajarea unui comportament decent și a respectului față de ceilalți din partea elevilor și, în special, prevenirea tuturor formelor de agresiune în rândul elevilor,


(c) asigurarea faptului că standardele de comportament ale elevilor sunt acceptabile,


(d) asigurarea faptului că elevii își îndeplinesc toate sarcinile repartizate în legătură cu educația lor în mod rezonabil;


(e) reglementarea în alt mod a comportamentului elevilor.
NORVEGIA

În Norvegia au fost întreprinse mai multe inițiative publice și private în scopul prevenirii şi combaterii fenomenului de cyberbullying, printre acestea fiind şi serviciul public finanțat de SlettMeg.no ("DeleteMe"). 
Acest serviciu a fost înfiinţat sub tutela Autorităţii pentru protecția datelor, dar, ulterior a devenit entitate separată. Principalul serviciu este reprezentat de un site-ul web care a adunat informații despre modul de a lua legătura cu diferitele servicii de Internet și social media pentru a elimina sau a deconecta conținutul nedorit. SlettMeg.no oferă, de asemenea, un serviciu de asistenţă  pentru persoanele care adresează întrebări referitoare la eliminarea conținutul nedorit. 

În plus față de finanțarea publică, SlettMeg.no primește asistență de la un operator de telecomunicații.

Barnevakten este un ONG care se concentrează pe informare, concentrându-se pe problemele copiilor școlari și ale părinților lor.

Una dintre inițiativele lor, "Bruk Hue" ("Folosiți-vă capul") este un proiect de combatere a hărțuirii pe Internet. Acest proiect se derulează în cooperare cu alte organizații și este susținut de mai multe părţi, inclusiv o companie de telecomunicații și Autoritatea norvegiană pentru mass-media. 
Din 2009, echipele acestui proiect au vizitat 1000 de școli și au vorbit cu 250.000 de copii și 50.000 de părinți despre hărțuirea digitală și comportamentul potrivit în mediul online. Potrivit propriilor statistici, 7 din 10 copii spun, după vizita la școală, că de acum știu cum să facă față hărțuirii digitale, iar 9 din 10 părinți spun că, înainte de vizita școlară, nu știau nimic despre această problemă și / sau posibile soluţii de contracarare.


Autoritatea norvegiană pentru mass-media desfășoară, de asemenea, propriul proiect, Trygg Bruk ("Utilizare sigură"), pentru a asista copiii și tinerii să aibă o viață digitală mai sigură și mai bună. În cooperare cu o organizaţie neguvernamentală conduce Centrul pentru Internet mai sigur din Norvegia (SIC Norway). Acest centru are un consiliu consultativ care include membri reprezentând poliția norvegiană, TIC Norvegia, Universitatea din Oslo și alții. 

OLANDA



Cyberbullying-ul nu este definit în legislația olandeză. Centrul de sănătate pentru tineret definește agresiunea cibernetică drept o formă de agresiune tradițională care necesită utilizarea cunoștințelor de TIC. 


Agresiunea tradițională este definită drept situația în care copiii sunt agresați și afectați în mod deliberat și sistematic de către unul sau mai mulți colegi prin acțiuni negative, iar victimele nu se pot apăra. Astfel, hărțuirea cibernetică este considerată drept o versiune electronică a agresiunii tradiționale.

Cyberbullying-ul diferă de agresiunea tradițională prin faptul că nu există contact direct, făptuitorul are posibilitatea de a rămâne anonim, există o audiență largă și o mare dificultate de a elimina conținutul agresiunii.


Agresiunea cibernetică implică existența unui dezechilibru al puterii dintre victimă și făptuitor. Agresiunile diferă în funcție de repetiție și intenție, pentru agresiunea cibernetică repetarea nefiind relevantă deoarece actul agresiv poate fi efectuat doar o dată. 

Statisticile realizate de Biroul Central de Statistică, evidențiază faptul că pe un eșantion de 11.000 de participanți (rata de răspuns fiind de 37%), în vârstă de 15-18 ani, 16% dintre fete și 8% dintre băieți au fost victime ale agresiunii cibernetice în ultimul an. De asemenea, fenomenul tinde să scadă odată cu vârsta, după cum o demonstrează diferența dintre numărul victimelor în vârstă de 18-21 ani (10% băieți, 7% fete) și 21-25 ani (6% băieți, 5% fete).


Cyberbullying-ul nu este considerat infracțiune în Olanda, fiind sancționabil prin diferite infracțiuni conexe prevăzute de codul penal: furtul virtual (art. 310), spargerea unui cont (art. 138 a,b), manipulare psihologică (art. 248), expunerea indecentă (art. 239), distrugerea datelor computerizate (art. 350a), insulta (art. 261), amenințarea (art. 285) și urmărirea (art. 285b). 

Copiii sub 18 ani nu răspund penal. De asemenea, cyberbullying-ul nu este considerat a fi circumstanță agravantă.


Infracţiunile din spectrul cyberbullying-ului ar mai putea fi sancționate în temeiul art. 19 și 21 din Legea dreptului de autor (de exemplu, plasarea fotografiilor indecente online).


Până în anul 2013 nu au existat politici naționale care să prevină sau să combată agresiunea și hărțuirea cibernetică. În 2013, Ministerul Educației, Culturii și Științei a prezentat un Plan de acțiune pentru combaterea intimidării.

Pe baza acestui plan au fost adoptate următoarele acțiuni: 


a) obligația tuturor școlilor de a pune în aplicare un program de intervenție în acest domeniu;


b) înființarea unei Comisii pentru evaluarea programelor anti-intimidare existente și eficiența acestora.


Până în prezent, Comisia a primit și a evaluat 61 de programe specifice, dintre care 13 au fost evaluate ca promițătoare. Multe dintre programe se concentrează în primul rând pe hărțuirea tradițională și pe competența socială, cyberbullying-ul fiind luat în considerare indirect.


Din anul 2006, prevenirea și combaterea agresiunii cibernetice fac parte din politica de siguranță școlară, care trebuie să devină un loc mai bun, mai incluziv și mai tolerant.


Astfel, există obligația școlilor de a combate și de a preveni hărțuirea prin: 


a) implementarea unei politici de securitate socială; 


b) numirea unei persoane de contact în cadrul școlii unde pot fi raportate cazurile de agresiune;


c) monitorizarea securității sociale și bunăstarea elevilor.


Copiii nu sunt implicați în dezvoltarea și implementarea politicilor privind hărțuirea cibernetică sau agresiunea tradițională, dar sunt cooptaţi în proiecte de cercetare ad-hoc (de exemplu, "Stop bully acum"), pentru elevi cu vârsta cuprinsă între 11 și 15 ani.


POLONIA

Cyberbullying-ul nu este definit în Polonia prin lege, dar este asociat infracţiunii de violență cibernetică.

Manualele pentru profesioniști definesc agresiunea cibernetică drept ”abuz, amenințare sau șantaj prin folosirea internetului, publicarea sau trimiterea unor informații, imagini și filme de un anumit tip, precum și furtul identității online a unei persoane”.


Agresiunea tradițională și cea cibernetică au multe asemănări. Mulți cercetătorii au aplicat cyberbullying-ului definiția clasică a ”torturii” tradiționale pe baza a trei criterii: 


a) frecvența; 


b) dezechilibrul puterii între victimă și făptuitor; 


c) intenția negativă, ostilă, a autorilor. 


Aceste criterii nu pot fi adecvate pentru situațiile online, deoarece prin cyberbullying poate fi provocat un singur act de vătămare, iar dezechilibrul puterii poate avea o bază diferită în contexte online și offline. Unii cercetători au sugerat adăugarea unor criterii noi, cum ar fi anonimatul. 

Noile criterii trebuie să țină cont de rolul important al mecanismelor psihologice, cum ar fi dezinhibarea, care poate fi prezentă în comunicarea pe calculator.


Termenul de cyber-agresiune este de obicei folosit pentru a acoperi toate situațiile legate de acte ostile prin intermediul internetului sau utilizarea altor forme de comunicare informatică. 


Rezultatele evaluărilor externe ale școlilor, efectuate din 2013 până în prezent, confirmă că hărțuirea pe internet este mai răspândită în gimnaziu, nefiind sesizate diferențe de gen.


Majoritatea actelor de cyber-agresiune  cu care se confruntă copiii cu vârste cuprinse între 15 și 18 ani sunt: comentarii neplăcute pe forumuri sau pe site-urile de socializare, furtul de secrete personale sau informații din e-mail, etc.


Cyberbullying-ul nu este o infracțiune penală în Polonia. 


Tinerii de până la 17 ani pot fi audiați în instanțele juvenile, în cazuri grave de agresiune tradițională, în conformitate cu prevederile Codului penal. În aceste situații, ei ar putea fi acuzați de abuz verbal (art. 216) putând fi aplicate dispozițiile din Legea privind minorul. Autorii pot fi sancționați cu aplicarea de măsuri educaționale de corecție până la împlinirea vârstei de 21 de ani.


Alte infracțiuni conexe pedepsite de Codul penal sunt: insulta (art. 212); defăimarea (art. 216); secretul corespondenței (art. 267); infracțiuni împotriva sistemelor informatice și a altor infracțiuni legate de calculatoare, cum ar fi spargerea sistemelor informatice și obținerea ilegală a accesului la date sau schimbarea datelor (art. 268a); amenințarea (art. 190 și 191); urmărirea (art. 190a); afișări obscene (art. 141).


Cyberbullying-ul poate fi analizat în cadrul Codului civil din perspectiva protecției intereselor personale, inclusiv a dreptului la imagine, nume, secretul corespondenței, etc., precum și prin prisma dreptului de a acționa în judecată o persoană pentru a opri comportamentele care încalcă aceste articole și solicitarea de compensații (art. 23 și 24). 


Politica actuală a guvernului polonez bazată pe programul "Safe +" se concentrează pe siguranța internetului și prevenirea amenințărilor, cum ar fi cyberbullying-ul. Politicile vizează îmbunătățirea abilităților personalului școlar, studenților și elevilor, părinților, în domeniul siguranței cibernetice prin dezvoltarea competențelor personalului școlar, astfel încât acestea să poată reacționa la incidente. 


În multe școli, politicile de prevenire a bullying-ului și cyberbullying-ului sunt considerate împreună ca "două fețe ale aceleaşi monedei". Toate măsurile de prevenire educative sunt axate pe ambele aspecte de combatere a violenței.


Programul ”Safe +” se concentrează atât pe prevenirea cât și pe intervenția în acțiunile de hărțuire cibernetică și alte amenințări online. Astfel, portalul ”Protecția copiilor” reprezintă o sursă de informații pentru școlile care pun în aplicare bune practici privind protecția copilului, atât la nivel central, cât și la nivel regional.

Protecția împotriva hărțuirii cibernetice este asigurată la modul general de principiile conținute în Constituția poloneză (art. 47) privind protecția vieții private și de familie și a demnității, precum și de către Convenția ONU privind drepturile copilului.


PORTUGALIA

Legislația privind hărțuirea cibernetică în Portugalia constă în Legea educaţiei (Legea 166/99 din 14 septembrie 1999), care reglementează statutul şcolarilor minori, precum și Statutului studentului și etica școlară (Legea nr. 5 septembrie 2012) pentru nivelul educaţional universitar. Infracțiunile de agresiune cibernetică comise de persoanele cu vârsta peste 18 ani sunt prevăzute în Codul Penal.


Statutul studentului și etica școlii stabilește câteva aspecte importante privind lupta împotriva hărțuirii și merită a fi subliniate obligațiile studenților prevăzute la articolul 10,  mai precis, punctele d) Să trateze într-un mod adecvat și în mod respectuos, fiecare membru al comunității educaționale, care nu poate, în niciun caz, să fie discriminat (...); i) Să respecte integritatea fizică și psihică a fiecărui membru al comunității educaționale, să nu practice niciun fel de acte, și anume acte violente, indiferent de locație și resurse, împotriva proprietății și integrității morale și fizice a cadrelor didactice și non-didactice și ale studenți; și l) Respectarea dreptului de proprietate în legătură cu  proprietatea fiecărui membru al comunității educaționale.

Punctele q) - t) ale aceluiaşi articol  necesită un accent mai mare, deoarece acestea privesc cazurile de agresiune cibernetică. De fapt, conform punctului t), studenții trebuie să nu divulge, în școală sau în afara școlii, și anume prin intermediul internetului sau al altor mijloace de comunicare, sunete sau imagini capturate în timpul orelor de curs și în timpul liber, fără permisiunea directorului școlii. 

În conformitate cu articolul 22 Încălcarea oricărei obligații prevăzute de articolul 10 sau a regulamentului de procedură al școlii săvârșite de către studenți (...) constituie contravenţie care poate face obiectul unor măsuri de corecţie sau sancțiuni disciplinare (...).


În vederea pedepsirii violenței în mediul școlar, în special în scopul includerii cazurilor de hărțuire cibernetică (ori de câte ori o încălcare are loc într-un spațiu virtual), Guvernul a depus la Parlament un proiect de lege - nr. 46 /XI în decembrie 2010, care în cele din urmă nu a fost adoptat. În cadrul acestui proiect de lege, elevii cu vârsta de peste 16 ani care au săvârșit infracţiuni calificate drept cyberbullying ar fi fost condamnați la închisoare de până la 5 ani. Dacă aceste infracțiuni ar fi determinat moartea victimei, termenul de închisoare ar fi fost cuprins între 3 şi 10 ani; în caz de vătămare corporală gravă, termenul de închisoare ar fi fost de 2 până la 8 ani.

Cadrul legislativ actual permite ca anumite prevederi ale Codului Penal să fie  aplicabile infracțiunilor de hărțuire cibernetică comise de persoane cu vârsta peste 18 ani: Articolul 153-C ("Amenințarea prin mijloace digitale și electronice, Cyberstalking" ); Articolul 170 ("Hărțuirea sexuală"); Articolul 192 ("Încălcarea dreptului la viaţă privată"); Articolul 199 ("Înregistrări și fotografii ilicite"); Articolul 290 ("Discriminare rasială, religioasă sau sexuală") și altele.

SLOVACIA

În legislaţia din Slovacia, nu se regăsesc referiri la bullyind sau cyberbullying, însă, în cazul unor abateri din acest spectru, se face trimitere la prevederi din Codul muncii, sau, în situaţii mai severe, la Codul Penal.

Astfel, în baza prevederilor articolelor 189 Extorcarea, 190 Constrângerea agravantă, 196 Violarea secretului corespondenţei, pot fi soluţionate cazurile de bullying şi cyberbullying.

La nivel de stat - Centrul Național Slovac pentru Drepturile Omului (denumit în continuare "Centrul") și la nivel non-guvernamental, asociația e.slovensko, acţionează în scopul sporirii gradului de conștientizare în rândul elevilor din școlile de învățământ primar sau secundar asupra efectelor negative ale cyberbullying-ului. În plus, Centrul oferă asistență juridică victimelor discriminării ca un posibil rezultat al agresiunii cibernetice. În plus, compania de asigurări UNIQA oferă o asigurare specifică anti-hărțuirii.

SLOVENIA


La articolul 34, Constituția Republicii Slovenia prevede că fiecare are dreptul la demnitate și siguranță personală, care trebuie respectate atât de autoritățile statului, cât și de indivizi. Acest lucru este strâns legat de articolul 35 din Constituție, care garantează inviolabilitatea integrității fizice și mentale a fiecărei persoane și a drepturilor sale de confidențialitate și personalitate, precum și articolul 18 din Constituție care interzice tortura și care stipulează că nimeni nu poate fi supus torturii sau pedepselor sau tratamentelor inumane sau degradante.


Deși Codul Penal nu definește bullying-ul sau cyberbullying-ul ca infracțiune penală separată, incriminarea unui astfel de comportament poate fi recunoscută în legătură cu mai multe alte infracțiuni, în special hărţuirea și abuzul de date cu caracter personal.

Infracțiuni împotriva drepturilor și libertăților omului:


Articolul 134a din Codul Penal reglementează infracțiunea de hărţuire: orice persoană care, prin observare repetată, urmărire sau prin acte intruzive caută a stabili cu o altă persoană un contact direct sau prin mijloace electronice de comunicare, și astfel sperie sau amenință această persoană sau rudele ei, se pedepseşte cu o amendă sau cu închisoarea de cel mult 2 ani, iar în cazul în care victima este minoră sau face parte din categorii defavorizate, pedeapsa va fi amendă sau închisoare de cel mult 3 ani. Procuratura se va sesiza asupra propunerii.


Articolul 138 din Codul Penal reglementează infracțiunea de înregistrare ilegală: oricine intervine în mod substanțial în viața privată a altei persoane, prin fotografiere  neautorizată sau alte înregistrări video ale acelei persoane sau a spațiilor sale fără consimțământul acesteia sau care transmite sau prezintă astfel de fotografii sau înregistrări unei terțe persoane sau permite altui terț să vadă astfel de fotografii sau înregistrări, va fi sancţionată cu amendă sau condamnată la închisoare timp de cel mult 1 an. Procuratura se va sesiza asupra propunerii.

Articolul 140 al Codului Penal reglementează infracțiunea de publicare ilegală a corespondenţei private: oricine publică un jurnal, o scrisoare sau orice altă corespondenţă privată aparţinand altei persoane fără permisiunea oficială a acesteia, se pedepsește cu amendă sau închisoare pentru cel mult 1 an. Procuratura se va sesiza în urma unei acțiuni private.


Articolul 143 din Codul penal reglementează infracțiunea de abuz de date cu caracter personal, care poate lua diverse forme. Mai jos sunt cele mai relevante.


Principala formă a acestei infracțiuni este săvârșită de cel care publică sau cauzează publicarea datelor cu caracter personal prelucrate în baza legii sau de acordul personal al persoanei vizate fără niciun temei juridic sau fără consimțământul personal al persoanei vizate. Fapta se pedepsește cu amendă sau condamnare la închisoare timp de cel mult 1 an sau de cel mult 2 ani dacă sunt implicate date sensibile.

Orice persoană care își asumă identitatea unei alte persoane sau, prin prelucrarea datelor sale personale, îi exploatează drepturile, câștigurile sau prestațiile morale sau afectează negativ demnitatea acesteia, se condamnă la închisoare de la 3 luni la 3 ani.


O nouă formă a acestei infracțiuni a fost introdusă în anul 2017: oricine publică videoclipuri sau mesaje ale unei alte persoane cu conținut sexual fără consimțământul acestei persoane și, prin urmare, afectează în mod serios viața privată, va fi condamnat la închisoare de la 3 luni la 3 ani. În acest caz, urmărirea penală este inițiată în baza unei plângeri prealabile (în ceea ce privește alte forme ale acestei infracțiuni, urmărirea penală este inițiată din oficiu).

Infracțiuni împotriva onoarei și reputației


Articolul 158 din Codul Penal reglementează infracțiunea de insultă. Dacă infracțiunea este săvârșită online, făptuitorul se pedepsește cu amendă sau cu închisoare de cel mult 6 luni.


Articolul 159 din Codul Penal reglementează infracțiunea de calomnie, comisă de oricine afirmă sau pune în circulaţie, în mod conştient, orice informaţii false despre o altă persoană, care să dăuneze onoarei sau reputației acesteia. În cazul în care infracțiunea este săvârșită online, făptuitorul se pedepsește cu amendă sau cu închisoare de cel mult 1 an sau de cel mult 2 ani dacă afirmația sau modul de difuzare sunt de natură să producă consecințe grave pentru persoana calomniată.


Articolul 161 reglementează infracțiunea de calomnie, comisă de cel care afirmă sau vehiculează orice chestiune privitoare la afacerile personale sau familiale ale unei alte persoane, care este de natură să aducă prejudicii reputației acestei persoane. În cazul în care comiterea infracțiunii are loc on-line, făptuitorul se pedepsește cu amendă sau cu închisoarea de cel mult șase luni sau cu amendă sau cu închisoare de cel mult 1 an, dacă acea afirmație sau este de natură să producă consecințe grave pentru persoana afectată.

Articolul 166 prevede că, pentru infracțiunile împotriva onoarei şi reputației prevăzute la articolele 158-161, comise prin publicarea online, și editorul responsabil al site-ului sau persoana care acționează în locul lui se pedepsește, în limitele pedepselor prevăzute pentru fiecare infracțiune, în condițiile uneia dintre următoarele:


1) dacă autorul rămâne necunoscut până la încheierea audierii principale în fața primei instanței;


2) dacă informațiile sunt publicate fără consimțământul autorului;


3) dacă au existat impedimente materiale sau juridice la urmărirea penală a autorului la momentul publicării informațiilor.

Editorul responsabil sau persoana care acționează în locul lui nu vor fi pedepsiți în cazul unei emisiuni în direct sau în cazul publicării pe site-uri care permit utilizatorilor să publice conținut în timp real sau fără o inspecție prealabilă.

SPANIA

În Spania, cadrul legal privind bullying-ul poate fi împărțit în trei categorii:

· intimidarea în dreptul civil spaniol, altele decât cele referitoare la caracteristicile protejate;

· intimidarea în legătură cu caracteristicile protejate; și

· răspunderea penală pentru agresiune.

Legislația civilă spaniolă nu abordează în mod specific bullying-ul la locul de muncă, cu toate acestea există o varietate de alte dispoziții civile generale care pot oferi persoanelor dreptul la despăgubiri în cazuri de agresiune şi stres, inclusiv:

· Constituția spaniolă - care garantează "demnitatea" drept inalienabil, "dreptul la viață și integritatea fizică și mentală (sau morală) al fiecărei persoane" și dreptul la intimitate, onoare și respectarea imaginii și a reputației.

· Legea privind statutul lucrătorilor garantează tuturor lucrătorilor drepturi la "integritate fizică", la "viața privată" și "respectarea corespunzătoare a demnității lor", inclusiv protecția împotriva abuzurilor bazate pe etnie, origine, religie, convingeri, boală, vârstă sau orientare sexuală.

· Legea privind prevenirea riscurilor profesionale și Regulamentul 39/1997 privind serviciile preventive (RSP), și alte reglementări privind sănătatea și siguranța la locul de muncă.

· Codul de Practică pentru inspectorii de muncă privind agresiunea și violența la locul de muncă 69/2009.
Codul stabilește trei elemente constitutive fundamentale ale agresiunii: 

- actele trebuie să se desfășoare cu "scopul sau efectul" încălcării drepturilor victimei (nu este necesară demonstrarea intenției agresorului). Ca și în Franța, prin urmare, în temeiul dreptului civil, existenţa agresiunii nu presupune ca agresorul să aibă intenția de a agresa. Mai degrabă, trebuie doar să existe legătura de cauzalitate dintre comportament și prejudiciul rezultat (Tribunalul Constituțional spaniol, 89/2005);


 - comportamentul creează un mediu intimidant, ostil, degradant, umilitor sau ofensator pentru victimă; și


- comportamentul este repetitiv și capabil să dăuneze sănătății victimei (Tribunal Supremo de Justicia Galicia, 30 mai 2005, AS 1515).

Articolul 17 al Statutului muncitorilor din 1980 condamnă intimidarea la locul de muncă pe motiv de catacteristici protejate. În plus, Legea 3/2007 care impune egalitatea de tratament între bărbați și femei, exclude, de asemenea, hărțuirea pe bază de gen.

În iunie 2010, intimidarea la locul de muncă a fost încadrată în categoria infracţiunilor în conformitate cu articolul 173.1 alineatul (2) din Codul Penal Spaniol. Aceasta se pedepseşte cu închisoare între șase luni și doi ani. 


Elementele necesare ale infracțiunii de agresiune sunt:


- acte repetate (această cerință a fost elaborată în continuare de jurisprudență);


- ostilă sau umilitoare;


- care nu constituie un tratament degradant, dar reprezintă o vătămare gravă pentru victimă;


- trebuie să fie comis de un superior față de cineva inferior în ierarhie; și


- este necesară intenționalitatea (hărțuirea din neglijenţă nu este pedepsită).
Conform definiției cuprinsă în ghidul Ministerului Educației din 2014, cyberbullying-ul  diferă de bullying prin faptul că este realizat prin mijloace media digitale și se referă, de asemenea, la cazurile comise de minori împotriva minorilor, atunci când sunt utilizate în contextul şcolar. 
Studiul evidențiază, de asemenea, inițiativele pozitive lansate de autoritățile spaniole pentru a aborda fenomenul, cum ar fi implementarea sistemelor de avertizare timpurie în școli, cu o serie de indicatori care permit profesorilor să sesizeze cazuri și să informeze părinții sau tutorii. 

Recentele modificări ale Codului penal spaniol au introdus diverse infracțiuni legate de intimidarea online în sistemul juridic spaniol. Astfel, secțiunea 172 ter, introdusă prin Legea organică 1/2015, din 30 martie, condamnă o persoană care hărțuiește o altă persoană, în termeni legali exacți, "în mod persistent și în mod repetat", angajându-se în anumite comportamente, fără a fi autorizată în mod legitim. Condiţiile definite sunt următoarele:

• supraveghere, urmărire sau apropiere fizică.

• stabilirea sau încercarea de a stabili o cale de dialog prin orice mijloace de comunicare sau prin terţi.
• utilizarea necorespunzătoare a datelor personale.

• aduce atingere libertăţii sau patrimoniului persoanei în cauză sau ale unei alte persoane apropriate acesteia.
Prin urmare, hărțuirea pe internet este inclusă în această secțiune, mai ales că menționează contactele prin orice mijloc de comunicare.
Sancțiunea prevăzută este fie închisoare de  la 3 luni la 2 ani, fie de amendă de la 6 la 24 de luni. În cazul unei vulnerabilități deosebite, sancțiunea va fi exclusiv închisoare.
- De asemenea, secțiunea 183 ter (introdusă, de asemenea, prin Legea organică din 1/2015) reglementează în mod explicit cazul utilizării tehnologiilor informaționale pentru a comite infracțiunea de hărțuire sexuală a minorilor (cu vârsta sub șaisprezece ani). În special, alineatele (1) și (2) vorbesc despre utilizarea internetului, a telefonului sau a oricărui alt mijloc de informare sau de comunicare. Articolul reglementează cazul contactului cu un minor și organizarea de întâlniri cu el pentru a săvârși vreo infracțiune sexuală, precum și în cazul contactării minorului și al expunerii de materiale pornografice sau al înșelării pentru ca el să-i furnizeze materialul respectiv. Sancțiunile aplicabile în aceste cazuri variază de la 6 luni la 3 ani de închisoare sau amendă de la 12 până la 24 de luni.

În prezent, există o propunere legislativă la Congres pentru adoptarea unei Legi Organice de promovare a interesului minorului și eradicarea violenței împotriva copiilor și adolescenților. Această propunere a fost prezentată în 8 octombrie 2018 iar, acum, este în faza "luării în considerare" a acesteia de către Plen.

Proiectul legislativ include un capitol privind violența prin intermediul noilor tehnologii și al rețelelor sociale, fiind menţionate concepte precum "ciberacoso" (hărțuire cibernetică) cyberbullying, precum și ademenire, phishing sau "sextortion". În ceea ce privește hărțuirea cibernetică, proiectul definește următoarele două concepte:
- Hărțuirea prin intermediul unei reţele informatice: când rețelele și mediile digitale sunt utilizate pentru a efectua atacuri personale cu informații confidențiale și false. Aceasta implică vătămări recurente și poate consta în amenințări, insulte, minciuni, mesaje sexuale sau non-sexuale.

- cyberbullying-ul: bazat pe hărțuirea psihologică între egali, prin vehicularea în mediile electronice a fotografiilor, comentariile jignitoare, amenințărilor, zvonurile ofensatoare, fapte care să-i provoace victimei o stare psihica care să-i determine dorinţa de sinucidere. 
Guvernul a propus un nou proiect de lege, încă în stadiul de audiere publică la Ministerul Justiției, privind protecția generală a copiilor și adolescenților care se confruntă cu violența. Proiectul de lege recunoaște necesitatea unor protocoale de acțiune împotriva oricăror semne de agresiune, hărțuire cibernetică, hărțuire sexuală, violență bazată pe gen și orice altă formă de violență și stabilește că autoritățile educaționale le vor reglementa și vor monitoriza respectarea acestora.

SUEDIA

În 1993, Suedia a fost prima țară care a pus în aplicare legislația care, în mod special, sancţiona hărțuirea la locul de muncă.


Această legislație inovatoare:

· stipulează ca fiind ilegale "acțiunile recidivante repetate sau distinct negative care sunt îndreptate într-o manieră ofensivă împotriva unui individ şi care pot determina îndepărtarea victimelor de la locul de muncă;

· a creat o obligație pentru angajatori de a investiga rapid, de a media și de a combate orice cazuri de agresiune şi punerea în aplicare a unor măsuri organizatorice preventive împotriva hărțuirii la locul de muncă;
· a adoptat o abordare "non-punitivă" a agresiunii, urmărind rezolvarea problemei prin dialog și consens, mai degrabă decât prin sancționarea angajatorilor.

În timp ce cyberbullying-ul în rândul copiilor și al adolescenților este un fenomen bine investigat, puține studii s-au centrat pe expunerea adulților la hărțuirea cibernetică în viața profesională. 

Centrul de studiere a cyberbullying-ului, a realizat, în anul 2014, un studiu pe baza unui eșantion mare de 3371 de respondenți, care investighează prevalența hărțuirii cibernetice și a agresiunii față în față în viața activă suedeză și relația acesteia cu genul și poziţia deţinută în cadrul organizaţiei profesionale. Folosind un chestionar referitor la comportamentul agresiv (CBQ), rezultatul arată că 9,7% dintre respondenți pot fi etichetați drept cyberbullying în conformitate cu criteriul de prescripție Leymann, un procent mai mic de respondenți - 7%, au fost etichetați drept cyberbullied și 3,5% au fost etichetați ca agresați față în față. 

Deși nu s-au găsit relații semnificative cu sexul sau poziția organizațională pentru persoanele expuse la agresiuni față în față, acest studiu a arătat că bărbații au fost expuși cyberbullying-ului într-o mai mare măsură decât femeile. Mai mult, persoanele cu funcții de de conducere au fost mai expuse la agresiuni cibernetice decât persoanele care nu au responsabilități manageriale.


Nu există nicio prevedere specifică privind agresiunea online în Codul penal suedez, însă, există anumite infracţiuni cărora le pot fi asociate încălcările din spectrul cyberbullying-ului.

O persoană care expune o altă persoană la un comportament ofensator poate fi găsită vinovată de molestare, care este incriminată în conformitate cu capitolul 4 secțiunea 7 din Codul Penal. Prevederea este valabilă atât pentru situaţiile din viaţa reală, precum și pentru cele care au loc în mediul virtual. Același lucru este valabil și pentru alte infracțiuni prevăzute de Codul Penal, cum ar fi amenințarea, defăimarea, comportamentul insultător, molestarea sexuală și discursul instigator la ură împotriva grupurilor minoritare.

La 1 ianuarie 2018, în capitolul 4, secțiunea 6, litera c din Codul Penal au fost introduse două noi infracțiuni - încălcarea vieții private și violarea gravă a confidențialității. Conform formulării dispozițiilor, răspândirea nu se limitează la mediile sociale sau la internet. Cu toate acestea, legislația este probabil aplicabilă în multe astfel de cazuri. În același timp, dispoziția privind amenințarea ilegală în temeiul capitolului 4 secțiunea 5 din Codul Penal a fost modificată și include acum amenințări la adresa libertății sau liniştii unei persoane, de exemplu amenințări cu privire la răspândirea imaginilor pornografice ale unei alte persoane.

UNGARIA


Nu există o lege specifică care să reglementeze agresiunea online în Ungaria, dar există o legislație care poate fi folosită pentru a aborda manifestările acesteia.


În primul rând, agresiunea (cibernetică) poate fi clasificată drept hărțuire. (Hărțuirea a fost introdusă în Codul penal maghiar în 2008.)


Există 4 condiții care trebuie îndeplinite:


• Nu se comite o infracțiune mai gravă, iar comportamentul se încadrează în faptele prevăzute de Secțiunea 222, Cod penal;

• Persoana care a comis infracțiunea a atins limita minimă de vârstă care să permită  sancţionarea (14 ani în Ungaria);

• Acuzarea a fost făcută de o persoană supusă infracțiunii;

• Infracțiunea poate fi dovedită în procesul penal.


Infracțiunea definită în secțiunea 222 poate fi urmărită penal numai în urma unei plângeri a victimei. 


Potrivit secţiunii 231, în cazul bullying-ului şcolar, nu numai victima, ci și reprezentantul legal poate depune plângere. 


Agresiunea cibernetică, pălmuirea din glumă/ jocă,  pot, de asemenea, fi tratate ca hărțuire.


Agresiunea (cibernetică) poate fi clasificată și în afara hărțuirii, de ex. Defăimarea (secțiunea 226), Calomnia (secțiunea 227), Înregistrări audio sau video de natură defăimătoare (Secțiunea 226 / A), Publicarea unor înregistrării audio sau video de natură defăimătoare (secțiunea 226 / B).

Există un instrument de investigare, protecție și prevenire dincolo de legea penală, care va fi mai util și eficient în unele cazuri, în special pentru tineri - Legea CXXV din 2003 privind egalitatea de tratament și promovarea egalității de șanse (denumit în continuare ca Ebktv) prevede obligația generală de a respecta principiul egalității de tratament în Ungaria prin introducerea unei noi proceduri administrative pentru persoanele care au suferit un tratament inegal. 

În baza acestei legi, s-a înființat un organism independent, responsabil cu investigarea plângerilor depuse pentru încălcarea principiului egalității de tratament. Persoana afectată intră sub incidența procedurii administrative reglementate de Autoritate dacă are o caracteristică protejată și această caracteristică protejată este atribuită dezavantajului sau tratamentului mai puțin favorabil.
III. FENOMENUL DE BULLYING/ CYBERBULLYING ÎN ROMÂNIA


Patru din cinci adolescenți cu vârsta sub 18 ani din România spun că au fost ținta hărțuirilor în mediul online, arată un studiu publicat de Bitdefender.

Principalele arme de atac folosite pe internet pentru a agresa victimele se leagă de înfățișare și felul în care se îmbracă (67%). Alte motive frecvente pentru care tinerii sunt hărțuiți sunt hobby-urile și preocupările de zi cu zi (30%), situația materială a familiei din care provin (13%), rezultatele de la școală (12%) și orientarea sexuală (8%).


Două treimi dintre cei hărțuiți nu au povestit nimănui despre incident, tinerii invocând motive precum teama, lipsa de încredere că ar putea schimba ceva sau faptul că nu au crezut că e necesar să implice și alte persoane, deși au fost afectați în mod direct de agresiune.


Cele mai populare rețele de socializare unde are loc fenomenul de cyberbullying sunt Facebook, Messenger și, la mare distanță, Instagram, iar mijloacele de propagare a fenomenului cel mai des folosite sunt mesajele de amenințare și cele negative primite în canalul privat, urmate de comentarii negative la fotografii și furt de identitate.


Potrivit studiului, 65% dintre tineri admit că au fost direct marcați de hărțuirea suferită online și au observat inclusiv schimbări comportamentale involuntare ce au urmat agresiunii. Cei mai mulți afirmă că incidentele de acest fel le-au scăzut încrederea în sine și i-au determinat să se izoleze de ceilalți. Mai puțini, dar nu de neglijat, sunt cei care au afirmat că au intrat în depresie (20%) sau au compensat lipsa prietenilor din mediul online prin consum de alcool sau droguri (5%).


Mai mult, 84% dintre respondenți spun că au asistat la un astfel de atac, fără să fie agresori sau victime, însă doar 36% au intervenit în conflictul dintre cele două părți. Deși majoritatea ar fi dorit să ia partea celui hărțuit, cei mai mulți devin indiferenți sau chiar agresori de teama de a nu fi atacați la rândul lor și, deci, transformați în victime.


Studiul a fost realizat de Tribal Worldwide România pentru Bitdefender prin chestionar online completat în perioada septembrie-octombrie 2017, pe un eșantion reprezentativ de 800 de respondenți din rândul tinerilor sub 18 ani.


La nivel național, cadrul legal destinat protejării drepturilor copiilor și garantării dezvoltării lor este reprezentat de Legea nr. 272/2004 privind protecția și promovarea drepturilor copilului. În toate măsurile luate, principiul interesului superior al copilului trebuie să primeze, astfel încât să se asigure nivelurile de dezvoltare fizică și morală adecvate și normale.


Unul dintre cele mai importante drepturi consacrate de Legea nr. 272/2004 este dreptul copilului la propria imagine. Conținutul acestui drept are în vedere protejarea imaginii publice a minorului, eliminarea riscului ca terții să aibă acces la detalii intime din viața privată a acestuia, stoparea expunerii publice atunci când nu este necesară.

De asemenea, la nivel general, Codul Civil
 în vigoare statuează în art. 73 dreptul oricărei persoane la propria imagine, acordându-i-se posibilitatea de a decide interzicerea reproducerii ori de a utiliza imaginea reprodusă.


Alături de dreptul copilului la propria imagine, legiuitorul garantează prin art. 28 al Legii nr. 272/2004 și dreptul la libertatea de exprimare, care stabilește posibilitatea ″de a căuta, de a primi și de a difuza informații de orice natură, care vizează promovarea bunăstării sale sociale, spirituale, morale″ în orice modalitate și sub orice mijloc de difuzare pe care îl dorește. Dreptul la libertatea de exprimare face parte din categoria drepturilor inviolabile. Responsabilitatea părinților/ reprezentanților legali ai minorilor este aceea de a le acorda îndrumările, sfaturile și indicațiile necesare în vederea înțelegerii obligațiilor care însoțesc drepturile ce le sunt recunoscute.

Chiar dacă dreptul la libertatea de exprimare este unul inviolabil, acesta poate fi supus anumitor restricții/ limite determinate de (i) siguranța publică, securitatea națională  și (ii) respectul datorat persoanelor din jur, respectarea drepturilor și libertăților celorlalți.


La nivel european, unul dintre cele mai importante instrumente juridice este reprezentat de Convenția europeană a drepturilor copilului, ratificată de România în anul 1990 prin Legea nr. 18/1990 publicată în Monitorul Oficial nr. 109/ 28 septembrie/1990 și republicată în 2001.

Cum mare parte dintre drepturile reglementate de Legea nr. 272/2004 sunt inspirate din cuprinsul Convenției, drepturi pe care le-am tratat pe larg mai sus, ne vom limita numai la trecerea în revistă a  art. 6 al Convenției, care consacră dreptul la viață al fiecărui copil. Așadar, din ansamblul dispozițiilor normative ale Convenției putem spune că dreptul la viață este un drept complex și absolut, în cuprinsul său fiind inclus și dreptul la dezvoltare. Statele semnatare sunt obligate să îl asigure prin intermediul nivelului cel mai ridicat de standarde. Interpretarea dreptului la viață se poate face într-un sens larg în acord cu celelalte documente internaționale privind drepturile omului și ale copilului. El are implicații atât fizice, cât și psihice, de exemplu relevă aspecte privind dezvoltarea mentală, emoțională, cognitivă și culturală.


Din cele expuse mai sus, se poate interpreta că cyberbullyingul, prin impactul și consecințele pe care le are asupra psihicului unui copil, precum și asupra dezvoltării sale emoționale reprezintă o încălcare evidentă a art. 6 din Convenție.


Instituțiile legale de natură să protejeze drepturile copiilor în spațiul cibernetic sunt încă la nivel incipient în spațiul românesc. Legislația românească încă nu prevede un cadru legal special pentru faptele care ar intra sub incidența cyberbullying-ului. 


Faptele care ar putea intra sub incidența cyberbullyingului sunt diverse, acestea putând forma obiectul unor infracțiuni cu reglementare distinctă, în funcție de elementul material al fiecăruia dintre ele.


Primul pas în lupta împotriva cyberbullyingului este prevenția. În situațiile în care prevenția nu a avut rezultatele dorite și nu putem împiedica agresorul să înceteze acțiunile sale, prin mecanismele de blocare ori raportare puse de dispoziție de rețelele de socializare sau de diverse aplicații, este important de știut care sunt pârghiile legale pe care le avem la dispoziție pentru a ne apăra drepturile.


Din punct de vedere legislativ, în conținutul cyberbullyingul pot intra și acte sau fapte ce formează elementul constitutiv al infracțiunii de pornografie infantilă. Potrivit  art. 374 din Codul Penal, având denumirea marginală de Pornografia infantilă, definirea fenomenului – infracțiune este următoarea:

″(1) Producerea, deținerea în vederea expunerii sau distribuirii, achiziționarea, stocarea, expunerea, promovarea, distribuirea, precum și punerea la dispoziție, în orice mod, de materiale pornografice cu minori se pedepsesc cu închisoarea de la un an la 5 ani.

(2) Dacă faptele prevăzute în alin.(1) au fost săvârșite printr-un sistem informatic sau alt mijloc de stocare a datelor informatice, pedeapsa este închisoarea de la 2 la 7 ani.

(3) Accesarea, fără drept, de material pornografice cu minori, prin intermediul sistemelor informatice sau altor mijloace de comunicații electronice, de pedepsește cu închisoarea de la 3 luni la 3 ani sau cu amendă.″

Interpretând textul de lege menționat mai sus este lesne de înțeles că transmiterea, prin intermediul aplicațiilor de telefonie sau al internetului, de fotografii, imagini, mesaje sau videoclipuri către o altă persoană, care să afișeze un minor ce adoptă un comportament sexual înglobează elementele constitutive ale infracțiunii de pornografie infantilă. 

Infracțiuni referitoare la pornografia infantilă sunt incriminate și în  art. 9, Titlul 3 din cuprinsul Convenției privind criminalitatea informatică, adoptată de Consiliul Europei în anul 2001 care, pe lângă enumerarea faptelor a căror săvârșire necesită o incriminare la nivelul statelor membre, se stabilește și ce se înțelege prin material pornografic în care protagonistul este un minor, și anume:


– un material care consacră un minor, având un comportament sexual explicit;


– un material cu un major care imită un minor, având un comportament sexual explicit;


– un material cu imagini sau ilustrații care întruchipează un minor, având un comportament sexual explicit.

În cadrul structurilor teritoriale ale Poliției Române privind criminalitatea organizată, sunt constituite departamente pentru cybercrime care, pe lângă infracțiunile de tipul hacking (infracțiuni vizând sistemele informatice) sau phishing (infracțiuni privind frauda informatică), au competență și în materia pornografiei infantile.

De asemenea, aceste structuri colaborează cu alte instituții ale statului – Direcția de Investigare a Infracțiunilor de Criminalitate Organizată și Terorism (D.I.I.C.O.T.) și Serviciul Român de Informații (S.R.I.) pentru a crea un mecanism cât mai eficient de tragere la răspundere a infractorilor, obținerea de probe, identificarea infractorilor, a victimelor etc.


Ținând seama de transformarea cu celeritate a societății, deși Codul Penal actual a intrat în vigoare la 1 februarie 2014, în contextul actual pare ușor depășit, întrucât în practică transmiterea fotografiilor, a filmulețelor cu conținut sexual explicit care portretizează minori către alte persoane, prin intermediul rețelelor de socializare (Whatsaap, Facebook, Snapchat etc.) poartă denumirea de sexting. Termenul a fost folosit pentru prima dată în publicația australiană Sunday Telegraph Magazine.

Efectele secundare ale acestui tip de activitate se produc asupra expeditorului și, de ce nu, asupra familiei sale care, din neștiință, teribilism sau din teama de a pierde pe cineva drag a recurs la asemenea practici des întâlnite printre adolescenți. Materialele respective pot fi folosite de destinatar ca instrument de șantaj ori pentru a-și alimenta nevoile bolnave.


Repercusiunile care se pot produce în urma sextingului pot merge de la umilire, jenă, rușine, vină, până la pierderea unor relații de prietenie. Însă, acestea nu sunt singurele consecințe care s-ar putea produce. Acțiunile persoanelor vizate pot știrbi reputația acestora, putând chiar limita oportunitățile de accedere într-o profesie.

În statele unde nu există o legislație specifică în materie de sexting, asemănător României faptele cad sub incidența infracțiunii de pornografie infantilă. Părinții sunt sfătuiți ca în cazul în care descoperă  faptele să nu deschidă, să nu vizualizeze sau să distribuie materialele cu conținut sexual care înfățișează minorul, întrucât pot fi la rândul lor acuzați de pornografie infantilă.


O altă incriminare a Codului Penal care ar putea intra sub incidența cyberbullying-ului, sub modalitatea hărțuirii cibernetice, este oferită de  art. 208 alin. (2) ca variantă atenuată a infracțiunii de hărțuire, care prevede următoarele: “Efectuarea de apeluri telefonice sau comunicări prin mijloace de transmitere la distanță, care, prin frecvență sau conținut, îi cauzează o temere unei persoane, se pedepsește cu închisoare de la o lună la 3 luni sau cu amenda, dacă fapta nu constituie o infracțiune mai gravă.”

Pentru a fi reținută această variantă a infracțiunii de hărțuire este necesar ca:


– mesajele, comunicările să aibă un caracter repetat și să nu îmbrace forma amenințărilor sau șantajului, întrucât în acest caz vorbim de elementul material al unor alte infracțiuni de sine stătătoare: Amenințarea ( art. 206 Cod Penal) și Șantaj ( art. 207 Cod Penal);


– acțiunile presupusului hărțuitor nu trebuie să fie justificate de necesitatea soluționării unei anumite probleme, obiective. De exemplu, în literatura de specialitate s-a reținut că mesajele repetate și multiple, transmise către o persoană în vederea îndeplinirii obligațiilor legale de plată a pensiei alimentare pentru copil, nu întrunește sub latură subiectivă elementele constitutive ale infracțiunii de hărțuire, în forma atenuată. Cu alte cuvinte, fapta trebuie săvârșită cu intenție, fie ea directă sau indirectă.

De asemenea, sesizarea organelor penale poate avea loc și pentru infracțiunea de amenințare ori șantaj.

Pentru a încunoștința organele penale despre fapta comisă și vătămarea cauzată este nevoie de formularea unei plângeri, respectiv plângere prealabilă, după cum infracțiunea care face obiectul plângerii face parte din categoria celor pentru care acțiunea penală de pune în mișcare la plângerea prealabilă a persoanei vătămate.


În ipoteza analizată, și anume în cazul în care victima cyberbullying-ului este un minor, fie că ne referim la plângere sau la plângere prealabilă, ea trebuie formulată de reprezentanții legali ai minorului (când vorbim de persoane lipsite de capacitate de exercițiu) sau cu încuviințarea acestora (când vorbim de persoane cu capacitate de exercițiu restrânsă). În cazul în care copilul a dobândit capacitate de exercițiu anticipată, de exemplu prin încheierea unei căsătorii valabile, acesta poate formula singur plângere la poliție.


Dacă făptuitorul este chiar reprezentantul minorului, legiuitorul stabilește posibilitatea ca acțiunea penală să fie pusă în mișcare din oficiu.

După ce au fost strânse toate probele necesare iar examinarea sesizării a fost efectuată, este posibil ca organele penale să dispună clasarea cauzei sau renunțarea la urmărirea penală. Caz în care victimei cyberbullying-ului îi rămâne deschisă posibilitatea promovării unei acțiuni la instanțele civile, întemeiată pe dispozițiile Legii nr. 272/2004 privind protecția și promovarea drepturilor copilului, ale Convenției europene a drepturilor copilului sau ale Codului Civil în vigoare, după cum am precizat în cadrul secțiunii anterioare.


Rețelele de socializare și cyberbullying-ul


Literatura de specialitate vorbește prea puțin despre fenomenul cyberbullyingului care, într-o eră digitală în plină expansiune, capătă pe zi ce trece noi valențe. La o analiză rapidă a mediilor prin care se poate propaga cyberbullyingul enumerăm: rețelele de socializare (Facebook, Twitter, MySpace, Instagram etc.), aplicațiile de mesagerie (Whatsapp, Facebook Messenger, Viber, Skype etc.), SMS-uri, e-mail, blog, site-uri etc.


Standardele comunității Facebook, stabilește în linii mari responsabilitatea fiecărui utilizator cu privire la conținutul postărilor sale, dar în același timp promovează respectul între oameni, empatia și crearea unui mediu virtual cât mai sigur.


Amenințările directe, intimidarea și hărțuirea, exploatarea și violența sexuală, nuditatea, limbajul care incită la ură, violența și conținutul explicit sunt acțiuni pentru care Facebook ia măsuri speciale de ștergere și îndepărtare a conținutului care promovează și/sau încurajează astfel de practici la adresa altor persoane, ca parte a politicii lor de contribuire la siguranța utilizatorilor.

Astfel, într-un domeniu în care poate gradul de awareness este mult mai ridicat în alte societăți, în comparație cu care românii încă învață să facă primii pași, Facebook dezvoltă de asemenea politici și pentru părinți. Liniile călăuzitoare sunt determinate de implicarea mult mai mare a adulților încă de la debutul în mediul online al copilului, stabilirea unor limite, educarea copilului în spiritul respectării acelorași reguli din viața reală, și în mediul virtual.


Limita de vârstă de la care un minor poate deține un cont personal de Facebook este de 13 ani, iar ca măsură de protecție împotriva contactelor sau conținutului nedorit este recomandat minorilor să nu accepte solicitările de prietenie din partea persoanelor necunoscute. Totodată, în momentul distribuirii unui conținut este esențială folosirea selectorului de audiență, astfel încât minorul să decidă cine poate vizualiza postarea sa.


Cu toate acestea, Înalta Curte de Casație și Justiție a stabilit printr-o decizie că postările de pe rețelele de socializare ″îndeplinesc exigența juridică privind spațiul public″, având în vedere vastitatea acestui spațiu, precum și faptul că nu poate fi controlat, iar persoana care distribuie un anumit conținut nu deține în proprietate spațiul de publicare respectiv. Instanța supremă a reținut că rețeaua de socializare prin natura sa are un caracter public, orice persoana fiind liberă să se înscrie și să devină utilizator. Pe de altă parte, oricine poate vedea conținutul distribuit întrucât acesta devine accesibil publicului larg, prin preluarea și diseminarea sa pe internet.

Analizând situația și în altă ordine de idei, trebuie să avem în vedere și dreptul fundamental al oricărei persoane la libertatea de exprimare, care implică și posibilitatea sau libertatea de a adopta o anumită poziție pe rețelele de socializare cu privire la o altă persoană.


Într-o sentință recentă, Tribunalul București a reținut faptul că în mediul online trebuie analizate foarte atent limitele dreptului la libertatea de exprimare. În încercarea de a aprecia linia de departajare între libertatea de exprimare a unei persoane și dreptul la imagine al celeilalte, instanța a enunțat anumite direcții cu caracter general, și anume ″…libertatea de exprimare este inviolabilă, singura ingerință în exercitarea acesteia fiind în sensul că prin aceasta nu se poate aduce atingere demnității, onoarei, vieții private sau dreptului la propria imagine. Prin urmare este necesar să existe un echilibru între exercițiul dreptului la liberă exprimare, pe de o parte, și protecția intereselor sociale și ale drepturilor individuale ce aparțin altor persoane, pe de altă parte.″

Putem spune că interpretarea instanței este în același sens cu art. 30 din Constituția României, care consacră faptul că ″libertatea de exprimare a gândurilor, a opiniilor sau a credințelor și libertatea creațiilor de orice fel, prin viu grai, prin scris, prin imagini, prin sunete sau prin alte mijloace de comunicare în public, sunt inviolabile.″ Dar cu toate acestea, alin. (6) al aceluiași articol interzice ca libertatea de exprimare a unei persoane să lezeze demnitatea, onorarea, dreptul la propria imagine ori viața privată a altei persoane.

